Donostia Zinemaldia :: Valéry Rosier: «Turismoa bizitzaren metafora da»\nHemen zaude: Lehen orrialdea > 63. Edizioa 2015 > Zinemaldiaren Egunkaria\t> Valéry Rosier: «Turismoa bizitzaren metafora da»\nValéry Rosier: «Turismoa bizitzaren metafora da»\nHainbat dokumental eta film labur egin eta gero, Valéry Rosierrek (Ixelles, Belgika, 37 urte) aurkeztu zuen atzo Zuzendari Berriak sailean Parasol bere lehen fikziozko film luzea.\nMediterraneoko irla batean kokatuta, hiru pertsonaiaren ibilbideak kontatzen ditu: bata, gurasoekin oporretan joan den gazte ingelesa da; bigarrena, bertan lan egiten duen aita banatu bat; eta hirugarrena, amodiozko istorio baten bila Joan den amama bat. Hiru istorio horiek paraleloak dira, nahiz eta tarteka pertsonaiak gurutzatzen diren. “Bakartasun istorioak dira -azaldu du egileak-. Bakartasunaren gaia interesatzen zait oso; izan ere, nire lan guztietan jorratu dut gai hori. Bakartia naizenaren seinale izango da”.\nBakartasunaz hitz egiteko, zuzendari belgiarrak turismoa erabili du. “Batzuetan barre egin dut turismoarekin, alde batetik urista erridikulu samarra iruditzen zaidalako. Baina gero konturatu naiz batzuetan niri ere gustatzen zaidala turistarena egitea eta horrek sentimendu kontrajarriak sortarazten dizkit”.\nRosierren ustez, turista “falta zaion zerbait baten bila joaten da. Hutsune bat betetzeko beharra sentitzen duelako egiten du turismo. Zentzu horretan, turismoa bizitzaren metafora da. Hiru pertsonaia hauek gauzak aldarazi nahi dituzte, edozein preziotan ere. Inoiz ezagutu ez duten zerbaiten nostalgia sentitzen dute”.\nFilmak oso aurrekontu txikia izan du, horrela askatasun gehiago izango zuelakoan. “Mallorcara joan ginen hiru teknikari eta laurok. Bertan gin nuen casting-a eta aktore ez profesionalak kontratatu nituen. Horrekin errealitatearen eta ikzioaren nahastea lortu nahi nuen. Hoteletan eta hondartzaren pasealekuan filmatu genuen, talde txiki horrekin baino ez”. Belgikan filmaren erdia muntatuta zeukatela, Mallorcara bueltatu ziren pelikula bukatzeko. “Akats batzuk egin nituen, baina hori ona da, horrela ikasten baita”.\nHerenegun heldu zen Donostiara, filma amaitu berri-berria zegoela. “Oraindik ez daukat lanarekin beharrezko distantzia baloratzeko, baina nahiko konforme nago emaitzarekin”, esan du.\nRosier pozarren dago mundu mailako estreinaldia Zinemaldian izan delako. “Euskal Herriarekin lotura sentimental eta berezia daukat. Batez ere ezagutzen dut Frantziako aldea, baina betidanik nire ametsa izan da erretiroa hartzen dudanean bertara etortzea bizitzera”.


Gizarte bazterketa egoeran edo arriskuan dauden pertsonen enplegagarritasuna helburu - Debagoiena - Goiena.eus\nGizarte bazterketa egoeran edo arriskuan dauden pertsonen enplegagarritasuna helburu\nBABESTUTAKO EDUKIA 2018-12-14 17:15\nGipuzkoako Foru Aldundiak eta Eusko Jaurlaritzak protokolo bat sinatu dute, Gipuzkoan, gizarte bazterketa egoeran edo arriskuan dauden pertsonen enplegagarritasuna hobetzeko. Akordioak bere baitan hartzen dituen neurrien artean daude, besteak beste, kalifikazio baxua duten 16 eta 23 urte bitarteko gazteen gizarteratzea eta lanbideratzea.\nMarkel Olano Gipuzkoako diputatu nagusiak adierazi du Foru erakundearen helburua berdintasun politikoei dagokienez Gipuzkoa Europan erreferente bilakatzea dela, eta ondorioz, ahultasun sozialeko egoeran dauden pertsonen enplegagarritasuna lortzea helburutzat izango duen estrategia global bat elkarrekin diseinatzea ezinbestekoa dela.\nHalaber, gaineratu du protokoloari esker, bai proaktibitatea bai lankidetza indartuko direla, pertsona guztiak modu aktibo eta parte hartzailean gizarte eta ekonomia egituran sar daitezen.\nEusko Jaurlaritzako Enplegu eta Gizarte Politiketako sailburu Beatriz Artolazabalek adierazi du protokolo honen beste helburu estrategiko bat dela esku-hartze eredu komun bat garatzea, ezagutzaren kudeaketa eta berrikuntza sustatzea, eta Gizarte Inklusiorako Euskal Sistemaren barne artikulazioan aurrera egitea.\nSinatu berri den protokoloa 2021eko abenduaren 31ra arte egongo da indarrean, nahiz eta beste lau urtez luza daitekeen.


Biharamunian Saki bizarra ondo eginda, txaketa eta zapatak lustria ondo emandakoak, elegantia oso, burutik behera kolonia xurrut bat bota zuela beste bat ematen zuen! Klaro, zeukan musua zeukan, horrek eztauka bueltarik, muturreko bat emanda bezalako sudurra.\nNi ere dutxatu nintzen, esan zidalako bezperan: Tximi, bihar Donostian jende inportantiarekin gelditu gaituk eta txukun etorri! Arropa garbiak eta zapatillak ere garbitu nituen baina, orraztia atzendu neri, gero kotxia aparkatu dugunian guanteran zuen orrazi batekin pasara eman nuen!\nJoan ginen Avenida uste dut dela erdiko kale zabal horretara, izkina egiten duen kafeteria batera. Nik zumo bat eskatu nuen, berak, duda pixka bat egin zuen eta: Kokakola nik, eskatu zuen. A ze harria!\nBaziren han emakume batzuk drogeria anbulantiak ematen zutenak, arraro baino arraroagoak, bat neri begira begira, motel nik enekien nola eseri ere! Hasten bahaiz hemen karterak biltzen, esan zidan Sakik, baduk zerekin grua bat erosi! Palua emateko modukoak, baina kafeteriakoek eman zioten palua berari, gero, kobratutakoan.\nHalako batian: Hori duk, esan zidan Sakik. Bazetorren azeratik morroi bat berrogei bat urtekoa, trajia, korbata, bibote gorrixka. Abratsa, amonak esango bailuke.\nHori hori... piatzekoa al da? galdetu nion Sakiri.\nIxo, esan zidan Sakik.\nEtorri da tipoa, nik Sakik egin duen bezala jeiki naiz pixka bat hari eskua emateko, Sakik presentazioak egin ditu, egun on, berdin, joño, nere artian ni, benpein euskalduna da. Eskatu zuen kokakola harek ere, nik: ostia, Sakik bazakik zer non eskatu behar den.\nNoski Sakik ezagutzen zuen. Halako konfiantzarik etzuen baina, bazekiten elkarren berri pixka inondik ere. Gestoria batekoa edo garraio agentzia batekoa, eztakit zer esan zuen. Justiziarekin problemak izandu zituena, «por estafa y falsificación de documentos». Aldi bakoitzian multa txiki bat pagatuta beti ondo atera izan omen zen. Kontaktuak zeuzkana. Komeni zitzaiguna.\nJo zuten negoziora zuzenian.\nBagenuela kamionkada bat jende, eta aber non jarriko genituen, Sakik esan zuen.\nHemen al dira? galdetu zuen bestiak, ez baitakit haren izenik eta ez jakitia hobe izango duk.\nBi aste barru etorriko zirela.\nBestiak muturra okertu zuen. Gaitz zela, esan zuen, bezperan deitu baitzioten, enpresa batian hamar lagun behar zituztela, lau hilerako.\nEta, datorren astian...?\nOrduan behar zirela.\nHau guztia bastante ixilik ari ziren, mahai gainian pixka bat okertuak, Saki noski beretik erretzen, ni pixka bat aparte baina, hitzik galtzen enuela nengoen!\nEta bestiak: aber ekarri behar genituen haiek nongoak edo ze jende klase ziren.\nGizonezkoak, Marokokoak, Sakik esan zuen.\nMuturra atzera ere okertu bestiak. Polakoak eta rusoak izan balira... esan zuen. Alde ederra zela. Behar da mano de obra bat merkatuak eskeintzen ez duena, holako zerbait esan zuen. Moroak Nafarroan eta Murtzian eta haietan jarriko genituela errexago.\nOrduan Sakik: Bueno, guk, lana izan edo ez izan, kontratuak behar genituela hamar lagunentzat.\nYa, esan zuen bestiak. Pixka batian ixilik egon zen, atera zuen boligrafo bat, serbilleta batian garabato batzuk egiten zituen bitartian: Horretan, esan zuen, entenditu niona, egin daitekeena da, kontratu batzuk han firmatzekoak egin, eta gero Espainian direla beste kontratu batzuekin aldatzia. Bazituela harek konplikazio batzuk... etzuen gehiago esan. Eta, segitu zuen, jendia ekarri ezkero, beti zegoela zerbait egitia. Besterik ez bada kamioetan, edo konstrukzioan... emakumeentzat, berriz, beti izaten zela lana barretan.\nNik enuen istantian harrapatu, eta: Barretan? galdetu nuen.\nBibotedunak zeharka begiratu zidan. Sakik ere begiratu zidan, esanez bezala: Tximi, Tximi. Zer esan dut? pentsatu nuen nik. Ez bainuen entenditu, bai? Ostia, ze motxa naizen. Gero Sakik esanda entenditu nuen.\nOrduan begiak bajatu nituen. Trago batian zumoa edan nuen. Sakik kokakola trago txikitan edaten zuen. Bestiak bezala, behar zen errespetuarekin.\nSakik esan zuen: Kontua da, guri orain bost ajola digula lana dagoen edo ez. Paperak nahi ditugu, besterik gabe.\nBestiak: Ya. Izenak eta, ba al ditugu?\nSakik nonbaitik pasaporteen fotokopiak atera zituen, pasaporte haietako bateko jabia etzen dagoeneko mundu honetakoa.\nBestiak: Ikusten dut, ikusten dut. Noski kontratuak eta lan permisoak eta residentzia permisoak egingo ditugu?\nItxura egiteko komeni zena egiteko, Sakik esan zuen.\nKomeni zela biak egitia. Esan zuen jarriko zuela emigrantiak 99ko uda baino lehenago bizi zirela Espainian, eztakit zergatik, esan zuen beste zeozer. Gero: Hamar dira, ezta?\nKilo erdia zela, esan zuen bibotedunak.\nSakik irriparre egin zuen. Hori nola, hori nondik, hori pasada bat zela. Erdia, esan zuen.\nEtzela negoziablia, esan zuen bestiak. Nik haren begietan brillo bat ikusten nuen, ni nere artian: honek hemendik negozio polita.\nEta Sakik: orain etzuela, bueltan pagatuko ziola.\nOrain behar zuela.\nOrain erdia, gero beste erdia, saiatu zen Saki.\nErdiarekin, paperen erdia.\nSaki amorratuta zegoen, bestia begira begira, azkenian, ze erremedio! baietz esan zuen.\nNoski asko bazen ere, konpensatu egiten zuen. Sakik bitartian bere kalkuluak egin zituen, itxura pixka bat ere egiten ari zen.\nHori asteartian zen, ostegunian, biaje eguneko bezperan, zergatik Saki kamionarekin Frantziara kargaren bila joana zen orduko, ni joan nintzen Donostiara, Amaran pasaportia hartu nuen, eguerdian tipo horrengana joan naiz, dirua eman diot, paperak eman dizkit berak.\nGero Sakirekin ikusten egondu ginen. Ziren, paper bakarrian, «permisos de residencia y de trabajo». Laneko selloarekin, estranjeroen selloarekin ere. Paperak legezkoak ziren, eztakit nola lortuak, datuak, berriz, faltsuak: dagoeneko esistitzen etzen enpresa baterako eginak. Martuteneko garbiketa enpresa bat, registroan baja emandakoa, orain ruinetan zegoen edifizio batian egon zena.\nHandik bagoazela, esan zidan Sakik: Honek beria atera dik, berak deskalabro gutxi: gero edozer dela ere eskuak ederki garbituko dizkik. Larri ibili, gero guri emango zigutek porkulo.\nHala ere lasaitu ederra hartu zuen. Ez genuen Patxiren kobertizoaren beharrik ere izango, emigrantiak edozein bide bazterretan utziko genituen.\nGero joan gara kotxera, ostia, gruak eraman zigun! Me caguen...! Saki goxoa jarri zen. Eta, bagoazela deposito aldera, han zubian manifestazio bat zegoen, han ziren ertzainak, beren maskarak jarrita. Saki haiek larrutzen hasi da marmarka, gutxi egin zuen ez baitzien hitz gogorren bat esan, nik enuen ezer esaten, eta berak: Ze uste'k, esan zidan, hi tontua haizelako libratuko haizela...? Poliziak ezin zituen pinturan ikusi! Euskaldunen aldekoa baitzen. Ni ere bai, baina beste modu batian. Gogoratzen naiz behin esan zidala: Elezioetan espainolak igotzen baziren, berak euskal herritik alde egingo zuela.


Gaixotasun terminal baten ondoriozko gastuak | Consumer\nGaixotasun terminal baten ondoriozko gastuak\nEtxebizitza egokitzeak edo produktu jakin batzuk erosteak kostu bat dakarkie gaixoari eta haren familiari.\nIrudia: Mark Kobayashi-Hillary\nElikadura osasuntsua, neurrizko ariketa fisikoa edo zainketa pertsonala azken urteotan indartu diren funtsezko alderdiak dira. Bizimodu osasungarri eta kalitatekoaren kulturak gero eta garrantzi handiagoa hartu du herritarren zati baten lehentasunen rankingean, eta hutsune nabarmena sortu da gizarte-kontzientzian. Bizitza erosoari garrantzia ematen zaio, baita bizitzaren azken etapa bezain egoera zailetan ere. Fase terminaleko gaixotasun batek, gaixoak eta bere familia- eta afektibitate-inguruneak, premia eta zainketa bereziak dituzte, eta horiek oso garestiak dira alderdi emozionalean, baina, gainera, etxeko ekonomia hondatu egin dezakete.\nGaixoa eta senideak\nGaixo terminal batek gaixotasun larri, progresibo eta sendaezina du. Bizi-iragarpena mugatua da. Gehienak minbizia duten gaixoak dira, baina beste gaitz ez-onkologiko batzuk ere nabarmentzen dira, hala nola gaixotasun kardiobaskularrak, neurologikoak, giltzurrunetakoak, arnasketakoak, hepatikoak edo hiesa. Kasu guztietan, sendatzeko aukera baztertzen denez, ahaleginak pazientearen eta harekin doazen senideen bizi-kalitatea hobetzeko egiten dira.\nBaina etxeko ekonomia ere ahuldu egiten da. Zainketa aringarriek arreta integrala ematen diete pazientearen beharrei, kontrol fisikotik haratago doazenei: alderdi emozionalak, sozialak, laguntza ekonomikoak, etab.\nIngurunea egokitzeko kostua\nGaixo bakoitzaren egoera desberdina da, eta banan-banan aztertu behar da. Prozesu terminalaren ezaugarrietako bat oso sintoma aldakorrak dira; beraz, aztertu beharreko egoerak oso epe laburretan alda daitezke.\nMaterial ortopediko gehiena dagokion erreferentziazko ospitaletik sar daiteke.\nGaixoaren egoera fisikoak eta haren familia-nukleoaren ezaugarriek aukera ematen dutenean, ohikoa da etxean bertan behar diren zainketak jasotzea eta ospitaleetan ingresurik ez izatea. Horrelakoetan, gomendagarria da, ezinbestekoa ez bada, zenbait tresna ortopediko izatea, pazienteari ahalik eta eragozpen gutxien sortzeko eta zaintzaileei eguneroko zereginetan laguntzeko.\nOhean denbora asko pasatzeak, deserosotasunaz gain, presioak eragindako ultzerak eragiten dizkio pazienteari. Gorputzeko atal batzuetan egiten den presio jarraituaren ondorioz garatzen diren zauriak dira, eta odol-zirkulazioa eta ehunen nutrizioa oztopatzen dituzte. Presioa kudeatzeko gainazal bereziak (BBH) neurri osagarri bat dira, ehun kaltetuetan edo kaltetu daitezkeenetan ahalik eta eraginik txikiena izateko. Organismoko gune jakin batzuetan jarduten duten euskarri azalerak dira. Estatikoak (presioa murrizten dute) edo dinamikoak (arintzen dute) izan daitezke, eta 400 euro inguru balio dute.\nGurpil-aulkiak eta taka-takak ere erabil daitezke. Lehenengoek 300 euro baino gehiago balio dute, eta bigarrenek 80 euro inguru.\nGarabiak 700 eurotik gora eros daitezke.\nOinarrizko material horietako gehienetara, ordea, erreferentziazko ospitaletik sartzen da, eta, ia beti, izakinak falta direlako alokatu behar bada, Gizarte Segurantzak aurreratutako zenbatekoa itzultzen du, gastua justifikatu ondoren. Halaber, Asociación Española contra el Cancer (AECC) bezalako erakundeek ere ematen dute.\nBotikak eta bestelako produktuak\nGaixo terminal bat zaintzeko gastuak ere garrantzi handikoak dira elikagai berezien kasuan. Pazienteak ezin duenean elikagai solidorik irentsi, batzuetan ezta likidorik ere, prestakin bereziak hartzen dira, hala nola irabiakiak, natillak eta ur gelidizatua. Prezioak konposizioaren, aurkezpenaren edo zaporearen arabera aldatzen dira. Irabiatze erako osagarri dietoterapikoak (200 ml-ko 24 botila) 90 euro inguru balio du.\nPremiazko elikagai bereziak diruz lagundutako prezioetan erosten dira.\nPremiazko produktu horiek, oro har, diruz lagundutako prezioetan erosten dira (% 40ko deskontua), medikuaren errezeta arruntaren bidez edo doan, gaixoaren baliaezintasuna aitortu ondoren.\nSendagaiei dagokienez, kostu handia izan arren, gehienak Gizarte Segurantzak estaltzen ditu. Morfina-pastillen kaxa bat (60 ale) 6 eta 73 euro bitartekoa da, dosiaren arabera. Oxikodoma, mina tratatzeko erabiltzen dena, 15 eurotik 101 eurora (28 pilula). Batzuetan, eragin analgesikoa duten tratamendu transmikoak egin behar izaten dira (adabakietan), hala nola fentaniloa. Bost adabakiko kaxa batek (bakoitzak bi edo hiru egun iraun dezake) 21 eta 123 euro artean balio du, dosiaren arabera. Baina, gainera, kontuan hartu behar dira albo-ondorioak, idorreria esaterako, laxanteak hartzera behartzen baitu.\nHala ere, gastu ekonomiko garrantzitsuena ez da medikazioan edo bestelako osasun produktuetan egindako gastutik sortzen, baizik eta gaixoari laguntzeko langileak kontratatzetik, senideek beraiek egiteko aukerarik ez dutenean. Gaixo bakoitzaren egoera asko aldatzen den arren kasu bakoitzean, gaixotasun terminalak mendekotasun-egoera progresiboa eragiten du, eta, beraz, eguneko 24 orduetan laguntzeko norbait behar dute.\nHori ez da erraza gaur egun; izan ere, familia-nukleoak gero eta txikiagoak dira, eta ez dago zaintzaile nagusiaren figurarik. Gizarte zerbitzuetako zentro batzuek, familiaren baliabide ekonomikoen arabera eta merkatukoak baino merkeago, etxeko lanetarako edo norberaren garbitasunerako laguntza zerbitzuak eskaintzen dituzte. Horrek lan-karga arindu dezake une jakin batzuetan, baina lanaldi osoko zainketa ezinbestekoa da.\ngaixotasun laguntzak mayores-eu terminal


December 2018 - Ilazki Euskaltegiak\nIlazki euskaltegian San Tomas eguna ospatzen ari gara\nIlazki euskaltegian San Tomas eguna berezia da guretzat. Euskaraz lantzen dugu Donostiaren bihotzean, gipuzkoarron jai garrantzitsu hau ospatuz. Euskara ikasteaz gain euskararen mundura gerturatuz ikasle eta irakasleok.\nFilipinetako Hakka telebistakoak Ilazkin izan dira grabaketak egiten\nFilipinetanetako Hakka telebista Ilazki Euskaltegian izan zen orain aste abtzuk hainbat grabaketa egiten. HABEren bitartez etorri dira euskara eta Euskal Herriaren gaineko erreportajeak egitera. Ohore eta plazera gure euskaltegiko ateak…\nMintzalagunen izen ematea zabalik da urtarrilaren 7tik aurrera\naprender, aprender euskara donostia, aprender euskara gipuzkoa, donostia, euskaltegia, euskara, gipuzkoa, ikasi\nBagera Elkarteak antolatzen duen Mintzalaguna egitasmoan izena emateko aukera zabalik da urtarrilaren 7tik aurrera. Parte hartu al zenuen Euskaraldian? Ziur baietz! Eta orain jauzi egiten laguntzeko prest al zaude? Edo…\nEuskararen Egunaren harira triki-poteoa egin dugu auzoan zehar azaroaren 29an\naprender, aprender euskara donostia, aprender euskara gipuzkoa, donostia, euskaltegi, euskaltegia, euskara, gipuzkoa, ikasi\nIlazki Euskaltegian euskara modu ugaritan ikasten dugu. Auzoan zehar triki-poteoa egin dugu euskararen egunaren harira, joan den azaroaren 29an. Euskaraldia izanik, ahobizi eta belarriprest ibili gara Parte Zaharretik.


topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Sistema elektrikoak eta automatikoa (Modulua)" topic_facet:"Potentzia-sistemak (Modulua)" author_facet:"Di-Da"\nProposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Sistema elektrikoak eta automatikoa (Modulua) Proposatutako gaia: Potentzia-sistemak (Modulua) Egilea: Di-Da\nAutomatizazioa eta robotika industriala (Heziketa Zikloa). Goi maila 2 Beroa sortzeko instalazioak (Heziketa zikloa). Erdi maila 2 Elektrizitatea eta Elektronika (Lanbide Arloa) 2 Elektrizitatea eta automatismo elektrikoak (Modulua) 2 Elektroteknia (Modulua) 2 Hozteko eta girotzeko instalazioak (Heziketa Zikloa). Erdi maila Gehiago ... 2 Instalazio elektriko eta automatikoak (Heziketa Zikloa). Erdi zikloa 2 Instalazio termiko eta fluidodunen mantentzea (Heziketa zikloa). Goi maila 2 Instalazioa elektrikoak eta automatismoak (Modulua) 2 Instalazioa eta mantenimendua (Lanbide Arloa) Lanbide Heziketa 2 Mantentze-lan elektromekanikoa (Heziketa Zikloa). Erdi maila 2 Muntaia- eta mantentze-lan elektriko/elektronikoak (Modulua) Potentzia-sistemak (Modulua) Sistema elektrikoak eta automatikoa (Modulua) 2 Sistema elektroteknikoak eta automatizatuak (Heziketa zikloa). Goi maila 2 Sistema eta zirkuitu elektrikoak (Modulua) Guztiak ikusi ... gutxiago ...


Portada Brigadas Blog Brigada Paraguay Duintasunaren alde, utzi pakean Paraguai!\nStroessnerren 35 urteko diktadurak (1954-1989) eta Partido Colorado-aren 60 urteko agintaldiak agintekeria eta korrupzio ikaragarriaren bidez herriaren suntsipena ekarri du, gizartearen %50a pobrezia-muga azpitik bizi da, eta osasuna edo hezkuntza bezalako eskubideak gutxiengo baten pribilegio bihurtu dira.\nJoan den Apirilean Fernando Lugo gobernu-presidentea hautatua izan zenean, ordura arte errepresioa baino jasan ez zuen ezker mugimendu eta nekazal munduarentzat itxaropena sortu zen, herrialde honek eszenatoki politikoan merezi zuen lekua hartzeko atea zabaldu zen.\nGaur egungo egoera ikusita, herri honen prozesu demokratikoak luze joko duela dirudi. Nekazal arloan aspalditik jasotzen ari diren egoera larria arintzeko neurriak premiazkoak dira, baina interes ekonomikoek argi erakutsi dute garesti salduko dituztela orain arte irabazitako prebendak.\nAzken hamarkadan nekazal multinazionalek etengabe ekin diote herri honen lurrak eskuratzeari, mono-landaketaren eredua inposatuz. Paraguai-n ohiko nekazaritza-ustiapena familiaren autokontsumora eta barne merkatura bideratuta bazegoen ere, mono-landaketa eredu berri honen ardatz nagusia nekazaririk gabeko nekazaritza da. Landaketa-eredu honek, lurraren ustiapen intentsiboa, landare transgenikoen eta agrotoxikoen erabilpena aldarrikatzen du besteak beste, jatorrizko haziak baztertuz eta ingurumenaren suntsipena bermatuz. Nekazariak soberan daude (bere lana makina erraldoiek egiten dute), eta enbarazu bihurtu dira latifundisten irudikoz. Hau dela eta, nekazariak kanporatuak dira etengabe bere lurretatik. Bere egoera ekonomikoa latza dela eta, eta bestetik, gobernuaren aldetik inolako laguntzarik gabe, nekazari askok bere lurrak alokatu edo saltzea dute irtenbide bakarra. Bestalde sekulako presioak jasaten dituzte bere lurrak uzteko: fumigazioak pestizidak erabiliz, edota jazarpena eta hilketak indar paramilitarrak erabiliz.\nGaur egun soja dugu mono-landaketaren ikurra Paraguai-n. 1995etik 2005arte soja-landaketa urtean bataz beste 125.000 Ha. areagotu da. Ihaz 2,8 milioi Ha. landatu ziren sojarekin (Paraguai-ko nekazal eremuaren %60an soja landatu zen, gehiena transgenikoa) eta 6,5 milioi tonako uzta batu zen. Paraguai munduko seigarren soja ekoizlea bihurtu da, Estatu Batuak (EEBB), Brasil, Argentina, India eta Txinaren atzetik eta laugarren esportatzailea (EEBB, Brasil eta Argentinaren atzetik). Hau oso adierazgarria da, batez ere Paraguai-ko tamaina beste herrialde horiekin konparatzen badugu. Paraguai-n bezala, Argentinan, Brasilen eta Bolivian landatzen den soja Europara esportatzen da batez ere animalientzako pentsuak egiteko eta irudi ekologiko guztiz faltsua duen bioerregaia ekoizteko.\nSoja transgenikoaren landaketak pestiziden erabilpen intentsiboa dakar, askotan bere kaltegarritasunagatik debekatuta dauden produktuak ere erabiltzen dira (paraquat, diquat, glifosatoa). Honek soja eremu inguruko bizitzan kalte izugarriak eragiten ditu, nekazarien landaketak erretzen dira, animaliak hil egiten ditu, ura kutsatzen du eta osasunean dituen eraginak nabariak dira: minbizia, malformazioak, abortoak eta heriotza. Silvino Talavera 11 urteko mutikoa hilik suertatu zen 2003an soja eremu baten ondotik pasatzean fumigatzen ari zirela pestizidekin zipriztindu ondoren, honen moduko hainbat kasu salatu direlarik.\nNabariak dira landaketa-eredu honen ondorio kaltegarriak ingurunearentzat: pestiziden erabilpen intentsiboa (lurra, ura eta landaredia kutsatuz), jatorrizko hazien desagerpena, basoen suntsipena (alde batzuetan jatorrizko basoen %90 desagertarazi da soja-landak sortzeko) eta honek dakarren bioaniztasunaren desagerpena. Bestalde kezkagarriak dira ere nekazal gizartean dituen eraginak: kanporaketak, jazarpena eta hilketak, indar paramilitarrak erabiliz eta indar polizial eta judizialaren laguntzarekin. 1985etik 2005era 77 nekazari izan dira erahilak edota desagertuak (ikus chokokue informea: http://informechokokue.webnode.com/informe-chokokue), erahildakoak 100era iritsi daitezkeela uste da gaur egun. 2004 urtean 1.156 atxiloketa izan ziren. Urriaren 16an 73 egun bete dute gose greban Argentinan dauden 6 preso Paraguaitarrak bere eskubideen alde eta estradizioaren kontra\nBere eskubideen alde hainbat erakundeetan antolatu dira Paraguai-ko nekazariak, MAP (Movimiento Agrario Popular), MOAPA (Movimiento Agrario Paraguayo) edota OLT (Organización de Lucha por la Tierra) besteak beste, nekazarientzako lurren berreskuratzea, jatorrizko haziak eta landaketa-ereduaren defentsa (landaketa estentsiboa, agrotoxikoak erabili gabe, eta kolektiboa) eta elikagai subiranotasuna dute helburu nagusi. Lurra berreskuratzeko latifundistek lapurtutako lurrak okupatu eta lantzeari ekiten diote, baina sarritan aldarrikapen mota honek ondorio latzak ditu. Kriminalizazioaz gain (jauntxoek maisuki erabiltzen dituzte hedabideak eta sarritan hainbat nekazal agintari terroristatzat jo izan dituzte), desagerpenak, kartzelaratzeak (indar judiziala jauntxoen menpe baitago), jazarpena eta mehatxuak etengabe ematen dira. Egoera honen adierazgarri urriaren hasieran Sindulfo Martínez eta Bienvenido Melgarejo nekazarien erahilketak izan dira, horrez gain dozenaka nekazari atxilotuak eta zaurituak izan dira. Egun batzuk lehenago latifundistek inolako lotsarik gabe publikoki aditzera eman zutenez prest zeuden indar armatuak erabiltzeko bere interesen defentsan.\nLur-inbasio honen buru nagusiak Brasiletik etorritako latifundistak dira, mundu osoan ezagun diren multinazionalekin (Monsanto, Cargill, Bunge…) elkarlanean aritzen direlarik. Gugandik urrun dagoen arazoa iruditu arren, salatu beharra dago gure inguruko interes ekonomikoek sarraski honetan duten partaidetza. BBVA Bunge multinazionala finantziatzen du (2003 eta 2005 urteren artean 150 milioi dolar gorako mailegua lortu zuen BBVA-tik). Bunge enpresak Zierbenan izango duen plantan 200.000 tona nekazalerregai ekoiztuko ditu urtero. BBK Entaban (bioerregaia ekoizlea) enpresaren %56aren jabea da. Entaban Paraguaiko Litoral Alto Parana SA eta Rediex/MIC enpresekin kontratuak dauzka urtean 100.000 tona bioerregai ekoiztuko duen planta eraikitzeko. Salagarriak dira ere proiektu erraldoi hauek dakartzaten ondorioak: ibaien kanalizazioak, energia-zentralak, errepideak, urtegiak e.a.\nLugoren gobernua kinka larrian da, hainbat indar faktikoen aurka egin beharrak ez dio herriak behar dituen neurri aurrerakoiak hartzen uzten. Irailan bertan estatu kolpe saiakera bizi zuen Lugoren gobernuak.\nGauzak horrela, Paraguaiko nekazariei, lurgabeei eta ekintzaile eta errepresaliatuei eta justiziaren alde lan egiten duten lagunei gure elkartasuna adierazi nahi diegu. Honekin lotuta, ezinbestekotzat jotzen dugu EHan ere mono-landaketa ereduari eta bioerregaiei gure EZETZA adieraztea, Hegoaldean gertatzen diren hilketekin konplize izan ez gaitezen.


122 urteko espetxealdia eskatu du Espainiako fiskaltzak Marixol Iparragirre euskal presoarentzat\nETAko kide historikoak 16 urte bete ditu Frantziako espetxe batean baina kondena bete ondoren Espainiaratzea erabaki zuten, iazko irailean. Ordutik Brievako kartzelan izan dute epaiketaren zain eta hain zuzen gaur hasi da Iparragirrek aurre egin beharko dien hamabi epaiketetatik lehena.\n35 urte Piti eta Sarriren Martuteneko ihesalditik\nGaurko egunez duela 35 urte, 1985eko uztailaren 7an, Martuteneko espetxetik ihes egin zuten Joseba Sarrionandia eta Iñaki Pikabea presoek. Imanol Larzabalek emandako kontzertua aprobetxatu zuten haren bozgorailuen barruan ezkutatuta ateratzeko. Pikabea bi urtera atxilotu zuten berriz, baina Sarri kanpoan bizi izan da orduz geroztik.\nAltsasuko gazteetako hiru hirugarren gradura pasatuko dira bihar bertan\nAdur Ramirez de Alda, Jokin Unamuno eta Oihan Arnanz Zaballako espetxean daude egun eta hala baieztatu diete bertako funtzionariek.\nKonfinamenduaren ondorengo lehen bisitak egin dituzte presoen senideek\nMirentxin Gidariak berriro irten dira bidera senideekin batera. Euskal Herritik Estatu espainiarreko kartzeletara pandemiaren osteko lehen bisitak egin dituzte senideek. Hidrogela, maskarak eta tenperatura neurgailuek furgoneta hornituta egin dute bidea. Senideak gogotsu ikusi ditu Karlos Albás Mirentxineko kideak.\nEpailearen kontrolpean aske utzi du Parisek Josu Urrutikoetxea\nPariseko Apelazio Gorteko instrukzio aretoak Josu Urrutikoetxea euskal presoa epailearen kontrolpean aske uztea erabaki du, eta kartzelatik kanpo itxaron ahal izango du, egiteke dauden prozesuak egin arte. Gainera, 2006ko Barajasko atentatuaren harira, "Gizateriaren aurkako krimenengatik" egindako entrega errefusatu du aretoak.


Nafarroa Baik 2004ko ekainaren 26an egin zuen Batzar Orokorrera bildu ziren kargu politiko, afiliatu eta zaleak 250 inguru izan ziren. Uxue Barkos diputatuak ordura arte eginiko lanaren berri ematea eta alderdien epe ertain eta luzerako itxaropenak ezagutzea ziren helburuak. Zalantzarik gabe, Nafarroa Bairen esperientziarekin kontent eta haren lanari bermea ematen segitzeko prest dauden hiritarrak asko direla egiaztatzeko balio izan zuen.\nHogei pertsona baino gehiagok eskatu zuen hitza nork bere balorazioa azaltzeko eta Nafarroa Baik hemendik aurrera izanen dituen funtzionamenduari eta lanari buruzko ekarpenak egiteko. Ez zen falta izan, esaterako, ateak beste zenbait talderi irekita uzteko iradokizuna, ezta NaBai Foru Komunitatearen esparru osoan ezagutarazteko eta sozializatzeko beharra ere. Martxoaren 14ko hauteskunde orokorretan lorturiko emaitzak ikusita, gehiengoarena izan zen bulkadan ez etsitzeko, ahaleginak biltzeko eta Nafarroa Bairekin batera politika egiteko hasiriko era berria hedatzen segitzeko asmoa.\nAlderdien ordezkariek ere agertu zituzten beren balorazioak. Txentxo Jiménezek (Aralar) “egiten ahal dugun guztia eginen dugu koalizio honek aurrera segi dezan” adierazi zuen eta “UPN Gobernutik kanpora dezakegu, eta ez bigarren mailakoak izanik: handinahikoak izan behar dugu NaBai Nafarroako benetako alternatiba delako” iragarri zuen. EAren ordezkari Ramírez gizarte nafarra aldaketa politikoan inplikatzearen alde mintzatu zen eta "Nafarroa Bai Nafarroako aldaketa politikoaren funtsezko gakoa da" azpimarratu zuen. José Antonio Urbiolak ez zuen koalizioaren jarraipena zalantzan jarri eta EAJ/PNVren konpromiso tinkoa eman zuen aditzera, “lanean orain arte bezala segitzea, Nafarroa Bai Nafarroako hurrengo Gobernuan presente izate aldera”. Eta Urrak (Batzarre), NaBaik ordezkatzen dituen jendeen aniztasunaz gain, “hemen ez dira Nafarroa aldatu nahi duten guztiak, baina bai hori egiteko asmorik sendoena dugunok” nabarmendu zuen.


2020ko Diskorik onenak - Fucktotum\nFucktotum | 2021-01-09 20:14\nHilotz — Aske (Maldito Records). Nondik hasi lan hau deskribatzeko? Grabazio borobila, zitala, errukirik gabeko kaña sartzen duena, konposizio zein exekuzio alorrean konpletoa... Zati instrumentalen maisutasuna gailentzen da lan osoan. Irudimen handiko egiturak, ñabardura amaiezinen festak, gustu handiz egindako aldaketa eta bariazioak, gitarra harmonikoki aberatsak, soinu orokor konpaktu eta garbia. Guzti horri Mikel Yarzaren ahots hilgarri, arraspatu eta muturrekoa gehitzen badiogu, aurtengo diskorik onena daukagu. Disko hau, lan bat baino gehiago, monumentu bat da. Monumentua, bide batez, Ekaitz Garmendia ekoizleari ere egin beharko genioke.\nNøgen — Under Alt (Airaka). Kalitatezko pop musika, modernoa eta sofistikatua. Ahots zoragarriak, soinu kapa iradokitzaileak, kantu borobilak eta kalitatezko konpositore ekipoa. Sonoritatea eta musikaltasuna bilatzen duten ahotsak, atmosfera erakargarriak eta single bokazioa duten 9 kanta. Guzti hori ez litzake posible izango Haritz Harreguyren jakituriarik gabe.\nKuartz — II (Egilea editore). Bastidako (Nafarroa Beherea) bikotea dugu Kuartz, Oihan Delavigne (bateria eta koruak) eta Ibes Mongaburek (gitarra eta ahotsa) osatua. Isiltasunak kudeatzeko duten gaitasuna da bereizten dituena. Gustu onez eta nolabaiteko sinpletasunez betetzen dituzte disko osoko pasarteak. Disko osoan azeleratu gabeko erritmoak dira nagusi. Gutxirekin asko esaten duten pieza motak dira, eta horregatik tenpoa azkartzen duten momentuetan efektua ikusgarria da. Stoner rockak badu hemendik aurrera beste kalitatezko defendatzaile bat beraz, afizioa sortzeko moduko boterea eta ahalmena daukana.\nPetti — Manipulazio estrategiak (*Zart). Kontzeptuala, eklektikoa, anitza... Bere lanik onena izateko lasterketan podiumean kokatu da argitaratu den momentu beretik. Kantu patxadatsu baina intentsuak gehienak, Etxeko Uzta taldearekin egindako rock pieza indartsu batzuk ere badauden arren. Et Incarnatus hari laukoteak tentuz eta sentsibilitate handiz jantzi ditu diskoko beste kantu guztiak. Maite Larburuk egin dituen kolaborazioak zirarragarriak dira, eta Harkaitz Canok hitzekin egin duena bereziki aipagarria. Nortasun eta magiaz jantzi baitu lan osoa.\nGatibu — Musikak salbatuko gaitu (Egilea editore). Badauka azken 18 urteotako euskal musikak garantia hutsa den talde bat, dagoeneko dozenaka abesti ezagun grabatu dituena eta gure plazak merezimendu osoz bete dituena. 6 kantuko lan hau garai onenetara itzulera da. Sentimendua, estiloa, harribitxiak konposatzeko gaitasun berezia, teknika, estiloa... Instrumentu bakoitza sartzen denean, denak milimetrora neurtua dirudi, baina inoiz ere feelinga galdu gabe. Gatibuk oraintxe bertan daukan maila enbidia emateko modukoa da, bloke mardula osatzen dute eta garaitzera datoz.\nLiher — Hemen herensugeak daude (Egilea editore). Emakumezko batek bizitzen duen istorioa kontatzen duen opera-rocka: Jaiotzen denetik, emakume bihurtu, gizarteari aurre egin eta bortxaketa bat jasateraino. Mendekua hartzen duen protagonistak damurik ez du erakusten, gainera. Soinu garbi eta bereziki boteretsua daukan artelana, Hard Rock eta Stoner doinuak nagusitzen diren arren, atmosfera ezberdinak landu dituzte betiere narrazioaren mesedetan. Goitik behera, kalitate eta funts handiko diskotzarra.\nEsti eta Mikel Markez — Azal berritzen (Egileak editore). Konfinamenduaren eragin zuzena izan da “Azalberritzen”. Aita-alabek, bakoitzak bere etxetik, sortzeko beharrari eutsi ezinik erdibana osatu duten albuma. Mikel ezagutzen genuen, baita bere kantu eder eta sakonak egiteko trebetasuna ere; aldiz, Estirena nobedadea izan da, eta irakaslea etxean izan duen arren, berak konposatu du disko erdia. Gainera, ahots oso boteretsu baten jabe izateaz gain, heldutasun handia erakutsi du lan honetan. Kontuan hartzekoa izango da datozen urteetan.\nRodeo — Ezherrian (Bonberenea Ekintzak). Teknika handia erakusten duten taldeak asko dira. Egurra gogotik ematen duten beste hainbeste ere. Rodeok, ordea, biak batera eskaintzen ditu bai diskoan zein zuzenekoetan. Zestoarrek Stonerraren lurralde gozagarriak lantzen jarraitzen dute, jatorrizko bertsioari era aski fidelean. Horrek taldearen estiloa mugatzen du? Ez, inola ere. Stoner musika eta irudimena eskutik doaz, eta Rodeok aspaldi asimilatu zuen hori.\nBasaki — III (Egilea editore). Luze egin zaigu (9 urte, alajaina!) Leioarren lan berriaren itxaronaldia. Laukote izatetik hirukote izatera pasatu diren arren, hirurak ere jatorrizko partaideak dira eta Basakiren nortasun agiria diren melodia eta irmotasuna mantendu dituzte. Base erritmikoaren botereak ere bere horretan darrai, baladak egiteko gaitasunak egin duen moduan. Entzun, bestela, “Bitartean”.\nModus Operandi — Dantza gaitezen hil arte (Baga-Biga). Lan polita eta bizkorgarria landu du, bigarrena jada, talde gasteiztarrak. Betagarriren salaketa eta tematika soziala galdu gabe, bestelako gaiei ere heltzen diena, eta oraingo honetan gainera, nobedade diren beste soinu batzuk ere sartu dituzte, musika latinoa, funkya eta reggaetoia, kasu. Talde segurua da, kalitatea bermatua daukana, eta edozein oholtza sutan jartzeko ahalmena mantentzen duena.\nBizarro — Deshumanizazioa (Almehuna). Ongi etorriak gitarren boterearen erreinura. 90.hamarkada oso present izaki, ez dira falta Melvinsez gain Edgar Winter Group gogora ekar ditzakeen momenturik. Oinarrizko erritmoa, astuna eta ahalguztiduna, da nagusi hemen, baita melodia intentsu zein konposizio borobil batzuk ere. Gitarren efektuei ere ez diete muzin egin, eta bi ahotsen jokoa aberatsa da E.P. honek dauzkan bost kantuetan.\nIzaro — Limones en invierno (Egilea Editore). Mallabiarraren goraldiak ez du oraindik goia jo, baina espainiar salmenta zerrendetan lortutako bigarren postu hori historikoa izan da. Diskoak argitaratzeko hartu duen erritmo hau frenetikoa da, eta horrek “Easo” diskoan lortutako maila orokorra apur bat jeitsi duen arren, ukitzen duen guztia urre bihurtzen duela dirudi. Ez dira falta kantu sentiberak, soinu kapa mozkorgarriak eta talentudun konposizioak hemen. Hori gutxi balitz, Xoel Lópezekin egindako duoak Izarok hartu duen estatusaz asko erakusten digu. Horregatik, bere ahots natural eta pertsonalak historia egingo duelakoan gaude.


Pandemia y seguridad global, un acuerdo internacional contra la urbe - Reportaje #Arteka6\nHona hemen, XVIII. mendearen amaierako erregelamendu baten arabera, hiri batean izurria deklaratzen zenean hartu beharreko neurriak. Lehenik eta behin, banaketa espazial zorrotz bat: hiriaren eta lur eremuaren itxiera, noski, debekatua dago heriotza zigorpean eremutik irtetea, animalia alderrai guztiak sakrifikatuko dira; hiria atal desberdinetan banatuko da, eta horietan intendente baten boterea ezarriko. Kale bakoitza intendente baten agintaritzapean geratuko da, eta hark zainduko du; uzten badu, heriotzarekin zigortuko dute. Izendatutako egunean, bakoitzari bere etxean ixteko aginduko zaio, eta ezingo du bertatik irten, heriotza zigorpean. Medikuak berak ixten du, kanpotik, etxe bakoitzeko atea, eta giltza berarekin eramaten du, ondoren sekzioko intendenteari emateko; hala, hark gordeko du berrogeialdia amaitu arte. [...]. Kaleetan ezingo da inor gehiago ibili, intendenteak, medikuak eta guardiako soldaduak baino; baita «beleak» deritzenak ere: -balio gutxiko jendea- infektatutako etxeen artean gorputzak garraiatzen dabiltzanak. Bost axola dio azken horien heriotzak: «hildakoak lurperatzen dituzte, etxe eta kaleak garbitzen, ofizio doilor eta zital asko egiten dituzte». Ebakitako, mugiezin eta harri bihurtutako espazioa. Bakoitza dagokion tokiari itsatsita dago. Eta mugitzen bada, horretan doakio bizitza, kutsatzea edo zigorra.\nZaintza hori erregistro iraunkorreko sisteman oinarritzen da: medikuen txostenak intendenteei, intendenteen txostenak errejidoreei edo alkateari. Itxialdiaren hasieran, hirian dauden auzotar guztien eginbeharra ezartzen da, banan-banan; «izena, adina, sexua, salbuespenik gabe» jasoko da; sekzioko intendentearentzat ale bat emango zaio, beste bat udaletxeko bulegorako, eta beste bat intendenteari. Hark egunero zerrenda pasa ahal izateko. Bisitetan ikusten den guztia - heriotzak, gaixotasunak, erreklamazioak, irregulartasunak – jasoko du, eta intendenteei eta magistratuei jakinaraziko die. Mediku-zainketen gaineko aginpidea dute; mediku arduradun bat izendatuko dute, eta beste inork ezin ditu gaixoak artatu, botikariek ezingo dute botikarik prestatu mediku horren baimenik gabe, aitorleek ezingo dituzte gaixoak bisitatu, «magistratuak jakinaren gainean egon gabe, gaixo kutsagarriak ezkutatu eta tratatzea eragozteko». Patologikoaren erregistroak etengabea eta zentralizatua izan behar du. Bakoitzak bere gaixotasunarekin eta heriotzarekin duen harremana boterearen instantziek, haren mende jartzen duten erregistroak eta hartzen dituzten erabakiek baldintzatzen dute.\nLiburuak dioenez, Europar Batasuneko mugen blindajea malgutu egin da teknologia berriekin eta mugaz gaindiko lankidetzekin, baina herrialdeen barnean zaintza eta kontrola etengabe areagotzen ari dira. Aurreko puntuetan aztertu dugun bezala, Europar Batasuneko organoek eskumen handiagoak garatu dituzte, eta programa berriak eta kooperazio-erakunde berriak jarri dituzte mahai gainean. Laburbilduz, liburuan adierazten denez, SD koordinazio eta lankidetza horrek, aipatu bezala, gaitasunak zentralizatu eta gastuak murrizten ditu. Era berean, zirkulazioa kontrolatzeko eta atxiloketa azkarrak egiteko teknologia berrien bidez, bildutako informazioak eskuratzeko gaitasuna ematen die agintariei. «Europolek kudeatuko du 'Europako ekipo berezi' horien prestakuntza. [...] Polizia eta zerbitzu sekretuen arteko lankidetza zabaldu egingo da. [...] EBko estatu kideen kopurua handitzearekin eta mugako kontrolak ezabatzearekin batera, berrarmatze teknologiko handia garatu da: ingurunea arakatzeko gauez ikustea baimentzen duen teknologia, bideozaintzarako teknologia automatizatua, inguruko gorputz-urak neurtzeko gai diren irrati-frekuentziak, geldirik edo mugimenduan dauden jakiteko.... Gainera, zentral operatibo kodetu berriak sortu dira. Schengengo Informazio Sistema zabaltzeari esker, poliziek datu gehiago egiteko gaitasuna dute. Migratzaileen hatz-markak eta datu biometrikoak biltegiratzeko, berehala aktibatuko da Bisatuak Informatzeko Sistema (SIV)».\nLaburbilduz, metropoliko gizarte eta kultura-sarea ezagutzeko beharra aipatu behar da, «biztanleriatik bereizezinak dira sarritan matxinatutako errealitateak, populazio horren erdian jarduten baitute». Hiri-espazioa berariazko eskakizun teknikoetan oinarrituta birmoldatuko da. «Hiriaren inguruan itxitako setioaren antzinako praktika bertan behera utziz, hiri-lurraldearen zati konkretuak isolatuko dira». «Esku-hartzeari ekintza humanitarioaren itxura emango zaio». Eginbehar belikoak populazioaren gaineko eraginak kudeatzeko jarduera guztiak aurreikusi beharko ditu: «aurkari antolatu ez direnei laguntzea, elikadura-hornidura, babes zibilaren orientaziopean boluntarioak biltzea...»; «aurkaria desantola dadin» irabazitako eremuak mantentzea, «baita tokiko agintariekin lankidetzan aritzeko moduak ezartzea ere». The rule of law-a, legearen domeinua, berrezartzea, tokiko autoritateak eta armadak berrezarriz.


Sopelako Udala - Salerosketa eta prostituzioaren kontingentzia plana\nZu hemen zaude: Hasiera GIZ. EKINTZA ETA BERDINTASUNA Salerosketa eta prostituzioaren kontingentzia plana\nBerdintasun Ministerioak genero-indarkeriaren aurkako kontingentzia-Plana zabaldu die sexu-esplotaziorako salerosketaren biktimei eta prostituzio-testuinguruetako emakumeei, COVID19aren krisiaren ondoriozko arreta eta babesa indartzeko. Zabaltze honek berekin ekarri du emakumeei laguntza eta babesa eskuratzeko irizpideak bateratzeko zenbait dokumentu egitea, hau da, ondorio sozioasistentzialetarako, identifikazio poliziala edo prozesu judizial baten esistentzia alde batera utzita.\nIrizpideak bateratzeko dokumentu hau salerosketaren aurkako Foro Sozialeko kideekin partekatu da, hauek egin dituzten oharren arabera aldatu delarik. Ondoren, AAEEei helarazi zaie, Konferentzia Sektorialaren bidez.\nHalaber, Genero Indarkeriaren aurkako Zuzendaritza Nagusiaren diru-laguntzen erakunde onuradunei ere bidali zaie Plana; izan ere, egindako proposamenaren arabera, Planean jasotako salerosketa, sexu-esplotazio eta prostituzio egoerak egiaztatzeko erakunde espezializatutzat jotzen dira.\nOndorioz, udal horretako sail eskudunek erabil dezaten, sexu-esplotaziorako salerosketaren biktimentzako eta prostituzio-testuinguruetako emakumeentzako Gida bidaltzen dugu, emakume hauek krisi-testuinguru honetan nora jo dezaketen informazioa izan dezaten.\nGidan ikus dezakezuenez, AAEEen baliabideez gain, eta beren lurraldean harremanetan dauden edozein GKErekin harremanetan jar daitezkeela adierazteaz gain, 24 orduko informazio-telefono batzuk sartu ditugu (lurralde-estaldura zabala duten erakunde ezagun batzuenak dira).\nGainera, bai informazio bai larrialdi telefonoei buruzko informazioa jasotzen duten kartelak bidaltzeko aprobetxatzen dugu.\nDeskargatu Gida Hemen: Guía Ninguna Mujer Desprotegida


Baserriko sukaldea, gelak, koltxoiak… - Ahotsak.eus\nBaserriko sukaldea, gelak, koltxoiak… Jaiotetxea nolakoa zen: sukaldea, logelak. Ekonomikan arbia egosten zuten egunean birritan, abereei jaten emateko. Logelak nolakoak izaten ziren; artilezko koltxoiak. Koltxoiaren azpiko egitura, arto-orriekin egiten zen.\nHizlaria(k): Mujika Unanue, Francisca\nJaiotetxea nolakoa zen: sukaldea, logelak. Ekonomikan arbia egosten zuten egunean birritan, abereei jaten emateko. Logelak nolakoak izaten ziren; artilezko koltxoiak. Koltxoiaren azpiko egitura, arto-orriekin egiten zen.\nData: 2005(e)ko urriaren 30a\nEmalea: Itziar Alberdi Bilbao\n- Gantzarain-haundi baserrian, zure jaiotetxen, sukaldea-ta nolakoa zen? Nola gogoratzen dituzu?\n- Semea: Zeorren etxen…\n- Beheko sue ta…\n- Ez, beheko suik ez non nik han ezautu.\n- Ez, ekonomikea bakarrik, ekonomika haundie bee kaldera ta guzi —kaldera haundi bat o— eta hue ta dana. Geo, han e(g)osten giñuzen arbiik eta danak eunen bi aldiz: bat eguardi arten e(g)osten gendun, ta bestea atsalden jarri ta gaueako e(g)osten zan, goizen emateko.\n- Eta, bestela, baserria nolakoa zen? Sukalde eta, gero, habitaziok zelakoak ziren?\n- Neskak alde batetik eta mutillak bestetik? Nola egiten zenuten lo? Edo guztiak habitazio bakar batean, logela bakar batean…? Ez?\n- Hiztuna 3: Ez dizu ulertu…\n- Beharbada zeuri… aitari edo amari entzunda, aurreragokok habitazio bakar batean guztiak egiten zuten lo edo…?\n- Ez, ez, aparte. Neskak aparte ta motillek aparte. Koarto baten neskak eta motillek beste koarto baten eitten gendun.\n- Eta orduan koltxoiak-eta nolakoak izaten zien?\n- Koltxoiak-eta nolakoak?\n- Koltxoiak-eta illedunek, ardi-illekin eindakok eta urten behin jotzen giñuzten ta…\n- Eta zertarako izaten zen…?\n- Jotze hori zertarako izaten zen?\n- Hoi makillekin hautsek´e kendu ta garbittu. Nola udekin´e ez zeon… ez daon itteik, bestaldea zeatzen zien, garbitzen eo… garbittu o, jo ta hautse kentzen zitzaien, harrotzen zien eta berriz´e zea… koltxoia o sartu… hua garbittu eta sartu berriz´e ta berriz´e hua josi ein behar.\n- Eta hori lan haundia izango zen, ez? Gero berriz josi behar eta…\n- Ohittuta genden ta.\n- Hori urtean behin egiten…?\n- Urten behin eitten zan, bai. Nahiko izaten zan!\n- Gaiñontzeko lanakin geo, gaiñea, haik…! Ta, bestela, berriz, oso zepa-zepea geatzen da. Ta geo, berriz, azpiko ohia´re, berriz, lasto… esto…artoko… artoon orrikin, [maxa-orrikin] eitten zan. Hua zorro haundi bat billatzen zan, zakue bezela, eta hua bete eitten zan dana. Eta geo harren gaiñen jartzen zan koltxoia. Baiño hua´re harrotu ein behar zan eunero, bestela zulon sartzen ziñen ta! Han zulon geatzen zan!\n- Orduan, ze izaten zen, lehelengo artoarekin egindako koltxoiaren azpian jartzen zen zerbait…\n- Hiztuna 3: Jergoia.\n- Jergoia. Eta geo jergoian gaiñen lastaie, hoi, artokiko… arto-orrikin indako zea ta geo gaiñen koltxoia ardi-illekin eindakoa.\nGotzonen aita ez zen karlista\nLehengo janzteko modua


Urdaibaiko esentziak dastatu ahal izango dira Bermeon - Deia\ngoizeko 10.00etatik arratsaldeko 15.00etara\nUrdaibaiko esentziak dastatu ahal izango dira Bermeon\nProiektuak tokiko ekoizleak eta zonaldeko gastronomia sustatu nahi du\nBILBO. «Herritarrek, eta baita bisitariek be, aukera ederra edukiko dute geure ortuarien eta ganerako merkatarien kalitatezko produktuen erosketak egiteko, bai bihar eta baita datozen eguneetan be», azaldu dute Bermeoko Azokaren Elkarteko -Berazel- ordezkariek.\nAzoka Gabon giroan ospatuko da, baserri eta itsasoko bertoko sasoiko produktuen salmentapostuen artean. Horrezaz ganera, eskaintza berezia izango da, izan ere, artisauen eskulanak erosi edo, «gura izan ezkero, sukaldari batek azokan bertan prestatutako karakolak edo makailaua jateko edo etxera eroateko aukera eukiko dabelako bertaratzen diran guztiek», aurreratu dute.\nUrdaibaiko esentziak proiektua dalakoa tokiko ekoizleak eta zonaldeko gastronomia nabarmentzeko eta sustatzeko sortu zen. «Abeltzaintzako ustiategiak, ortuak eta itsasoko produktuak Urdaibaiko kulturaren eta ekonomiaren eta bertako paisaiaren funtsezko partea dira eta», azaldu dabe ekimenaren bultzatzaileek.\nTxistorra eta txakolina\nBermeoko Gabonetako azoka bereziaren egitarauari begira, bestalde, 11.00etan izango da inaugurazio ekitaldia, Jose Antonio Egia Musika Eskolako ikasleen eskutik. Bertaratutakoek gainera, txistorra eta Bizkaiko txakolina dastatu ahal izango dute, azokako postuetan. Beste alde batetik, Berazel Elkartekoek aurreratu dabenez, abenduaren 24an «Mari Domingi eta Olentzero geure artera etorteko gonbidatu doguz, ume eta nagusien azkeneko gutunak batzeko».


Liburutegiaren Eguneko jardueren aurkezpena - Donostia Kultura\nAsteazkena, 2019(e)ko Urria(r)en 16-(e)an\nUrriaren 22tik 26ra Lekukoak, liburutegietako ondarea ezagutzeko helduentzako saio irekiak egingo dira hainbat egoitzetan. Herri liburutegietako ondarea herri baten historiaren lekuko ezinbestekoa da eta liburutegi bakoitzak bere ondare propioa izaten du. Liburutegietako adituen eskutik jarraian aipatzen diren liburutegietako lekukoen adibideak ezagutzeko aukera izango da.\nTabakalerako Ubiken 22an 17:00etan euskaraz eta 26an 18:00etan gaztelaniaz\nUdal Liburutegiaren Konstituzio plazako egoitzako saioak 23an izango dira, 18:00etan euskaraz eta 19:00etan gaztelaniaz\nKoldo Mitxelenakoak berriz, 24an, 18:00etan euskaraz eta 19:00etan gaztelaniaz\nAzkenik San Telmo Museoko liburutegian 25ean arratsaldeko 17:00etan gaztelaniaz.\nUrriaren 25eko jardunaldi profesionalean Memoria Aro digitalean aztertuko duten Europako adituen aurkezpenak izango dira. Europeana Fundazioko Douglas McCarthy, Frantziako Liburutegi Nazionaleko Sophie Bertrand, Espainiako Liburutegi Nazionaleko Elena Sánchez eta Eusko Jaurlaritzako Euskal Liburutegi Digitalaren arduraduna den Francisca Pulgar, hurrenez hurren.\nAzkenik, urriaren 19tik 31ra egitarau osagarri bat izango da Donostia Kulturako liburutegietan, Tabakalerako Ubiken eta Koldo Mitxelena Kulturunean.


04 urria, 2021 Garapena 159\nMendekotasuna duten pertsonei etxean ematen zaien arreta soziosanitarioko profesionaltasun ziurtagiria lortu dute 15 emakumek uztailean.\nLangabetuen kualifikazioa eta formakuntza, enpresa ehuna eta eraldaketa digitala dira Urola Garaiko Mankomunitatea osatzen duten lau udalerriek dituzten erronka nagusiak. Uggasak hainbat programa ditu martxan horiei begira.\nUztailean %9,2ko langabezia tasa izan dute Urola Garaiko Mankomunitatearen menpeko lau herriek. Ehuneko horren atzean 1.108 langabetu daude, eta horietatik %57 emakumeak dira. Iazko uztaileko datuekin alderatuta, 319 langabe gutxiago dira, eta Gipuzkoako batez bestekoarekin alderatuta tasa hiru hamarren gehiagokoa da. Bestetik, 600tik gora enplegu erregulazio espediente indarrean daude oraindik. Hala ere, enpresen kontratazioek dinamismo handia erakutsi dute azken hilabeteetan, eta poliki-poliki krisi aurreko datuetara hurbiltzen ari da.\nDatuetatik harago, epe ertainean krisi guztiek eragiten dute komunitate baten gizarte kohesioan. Orokorrean pandemiak areagotu egin ditu errenta arrakalak, belaunaldi artekoak eta gizonen eta emakumeen rolen artekoak. Krisi honek, gainera, azaleratu egin ditu gizarteak dagoeneko dituen arrakala digitalak. Ondorioz, bazterketa arriskuan dauden pertsonak kronifikatzeko arriskua areagotu egiten da.\nHorregatik, funtsezko erronka bilakatu da Urola Garaiko Mankomunitatearentzat langabetuen kualifikazio maila handitzea, eta kolektibo zaurgarrienekin orientazio eta laneratzeko ibilbide pertsonalizatuak sustatzea.\nLan merkatuak geroz eta langile kualifikatuagoak eskatzen ditu eta formakuntza geroz eta baloratuagoa dago. Langabetuek laneratzeko dituzten zailtasunen artean, formakuntza bajuarekin lotutakoak dira asko. Egoera horri erantzuteko ahalegin berezia egin du mankomunitateak, eta kualifikaziorako eta formakuntzarako lau programa ditu indarren une honetan Uggasak.\nHiru programa ikasketa maila bajuko pertsonei bideratuta daude. Horietako bi, industria alorrean profesionaltasun ziurtagiria lortzeko dira, eta UGLErekin elkarlanean gauzatzen ari dira. Kualifikaziorik gabeko 30 langabetu ari dira parte hartzen zazpi hilabeteko programa horietan. Partaideen profila askotarikoa da: 13 herrialdetako pertsonak dira, eta gazteenak 25 urte ditu eta zaharrenak 59. Formakuntza jasotzeaz gain, praktikak ere egingo dituzte enpresetan eta laneratzeko plan pertsonalizatua ere izango dute, bakoitzaren enplegagarritasun, ezaugarri eta beharren arabera osatutakoa.\nLan merkatuak geroz eta langile kualifikatuagoak eskatzen ditu, eta formakuntza geroz eta baloratuagoa dago\nEgungo testuinguruan, digitalizazioarekin lotuta dago merkatuan erreakzionatzeko gaitasuna\nBestetik, mendekotasuna duten pertsonei etxean ematen zaien arreta soziosanitarioaren arloan ere beharrezkoa den profesionaltasun ziurtagiria lortzeko formakuntza ere martxan dago, Urola Garaiko Gurutze Gorriarekin lankidetzan. Uztailean amaitu zuten 15 emakumek programa.\nAzkenik, kualifikatutako langabeentzako Hazilan programa dago. Zeharkako konpetentziak eta konpetentzia digitalak lantzen ditu, eta enpresetan praktikak egitea eskaintzen du.\nEnpresa ehuna, ahulagoa\nEnpresa ehunaren azken urteetako bilakaerari ere erreparatu behar zaio. Orokorrean, enpresa kopurua nabarmen jaitsi da, bereziki 2019 eta 2021 artean. Industriaren sektorean izan da jaitsiera handiena: 2017 eta 2021 artean %19,5 murriztu da enpresa kopurua.\nAzken 12 hilabeteetan ordea, enpresen kontratazioek gora egin dute %113,9an. Gorakada bereziki industriaren sektorean gertatu da, igoera %317,9koa izan baita aurreko urteko aldi berarekin alderatuta.\nHorrek beste lehentasunezko erronka bat jarri du mahai gainean: industria sektorea saretzea eta susperraldirako ingurune eta espazio kolaboratibo eraginkorrak sortzea eta indartzea. Urte luze batez, bilerak, foroak eta antzekoak erabat murriztuak izan dira pandemiaren eraginez , baina eszenatokia aldatu den honetan, saretze lan hori izango da lehentasunetako bat.\nUrola Garaian 115 manufaktura enpresa inguru daude, eta ia %70 metal-mekaniko azpisektorekoak dira. Beste %20 plastikoaren sektorekoak eta eraikuntzari loturiko industria dira. Gainontzeko %10 ehungintza, arte grafiko eta elikagaien sektoreei dagokie.\nOrokorroan, enpresa txikiek eta ertainek epe motzeko arazo eta kezka partekatu bat dute, langile kualifikatuak erakartzea eta mantentzea. Enpresa bere osotasunean haztearekin eta garatzearekin orekan, pertsonak eta talentua kudetzea geroz eta konplexuagoa gertatzen zaie, are gehiago enpresa txikien eta ertainen kasuan. Zentzu honetan, hurrengo hilabeteetan sentsibilizazio jardunaldi eta dinamikak proposatuko ditu Uggasak enpresa txikiei bideratuta, talentuaren kudeaketa aktiboa bultzatuz, eta eredu berrietarako tresnak errazteko helburuarekin.\nEraldaketa digitalaren eta 4.0 teknologien erronka ere agendan dago. Egungo testuinguruan, merkatuan erreakzionatzeko gaitasuna digitalizazioarekin lotuta dago hein handi batean.\nHori kontuan hartuta, urritik aurrera, Urola Eraldaketa Digitalaren arloan, formakuntza eta inplementazio estrategikoko programa bat martxan jarriko dute Foru Aldundiaren laguntzarekin. Programa horren bitartez, enpresek beren jardueren eraldaketa digitalerako beharrak identifikatu ahal izango dituzte, behar horiek asetzeko ibilbide- orri bat diseinatuz eta ezarpenerako proiektu zehatzak garatuz.\nHori guztia esperientzia handiko adituen eskutik egingo da, urriaren 7ko aurkezpenarekin hasita. Bi ordu eta erdiko jardunaldia izango da aurkezpena, edozein enpresarentzako irekia. Digitalizazioaren arloan pausoak eman nahi dituzten enpresentzako gai interesgarriak landuko dituzte: testuinguru digitalak eskaintzen dituen erronkak eta aukerak, ETEetan digitalizazioa aplikatzeko beharrezkoak diren funtsezko kontzeptuen azalpena, eta enpresa txikietan arrakasta izan duten kasu praktikoak ere aurkeztuko dira.\n« Hornidura elektrikoa kontratatzeko aholkuak\nOspitaleko aparkalekuaz »


10 MODU ARTELANAK ENKOADRATU GABE BISTARATZEKO - ESTILOA\nEnkoadraketa pertsonalizatuak maite ditut, baina nahiko garestia izan daiteke, eta horrek alternatiba batzuetan pentsatzea eragin dit. Azken finean, beharra da asmakizunaren ama, ezta? Agertzen da jende askok pentsamendu hori bera izan duela eta aukera ederra sortu duela artelanik gabeko markoa erakusteko. Begiratu itzazu!\nGoian: Aukera hau Dekorazioa egurrezko praka esekigailuak erabiltzen ditu artea erakusteko. Hori da! Eta maite dut.\n(Irudi kreditua: Freshome )\nPantailako ideia dotore hau aurkitu dut Freshome . Metalezko klipak eta alanbrea erabiliz, zure artelanen pantaila arinagoa sor dezakezu 50 $ baino gutxiagotan.\n(Irudi kreditua: Chatelaine )\nOh, washi zinta zahar ona. Ziur zuetako askok washi tape enkoadraketaren ideia ikusi duzula aurretik, baina brikolaje eder hau agertu da Chatelaine aukera hau zein distiratsua eta modernoa izan daitekeen nabarmentzen du.\nKobrezko bulldog klip handi hauek Urban Outfitters (30 $ hiruko multzoarentzat) marko gabeko artelanak erakusteko modu dotorea eta oso erraza da. Nahastu hauetako batzuk galeriako horman barietatearentzat.\n(Irudiaren kreditua: Julia Brenner)\nDemagun tamaina handiko mihisean eskala handiko artelan batzuk sortzea, ez baitu enkoadrarik behar eta zintzilikatzeko arina baita, tamaina handia izan arren.\n(Irudi kreditua: East Coast Creative )\nEast Coast Creative Instagram argazkietatik zure xilografia grabatuak sortzeko tutorial bikaina du. Hauetako batzuk neuk egin ditut eta itxura bikaina dute.\n(Irudi kreditua: Artefaktuen Altxamendua )\nHemendik ikusita Artefaktuen Altxamendua zurezko zola bat da (59 dolarreko inprimatua barne), hau da, bestela marko gabeko artelanak ziurtatzeko modu dotore eta minimalista.\n(Irudi kreditua: Argazki Soka Magnetikoa )\nHau argazki soka magnetikoa (12 $ bakoitza) zintzilik-argazkiak harian jartzeko joera koloretsua da. Argazki sokek hainbat kolore dituzte eta pantaila argiak eta erakargarriak eskaintzen dituzte.\nGure proiektuen editoreak, Dabneyk, zoragarria sortu zuen 10 minutuko brikolaje marko magnetikoa proiektua marko gabeko artelanak zintzilikatzeko modu azkar, sinple eta eder gisa.\n(Irudi kreditua: Gurasoen aldizkaria )\nOso gustuko dut ideia hau Gurasoak aldizkaria haurrentzako artelanak erakusteko kafetegiko gortina hagaxkak eta metalezko eraztun klipak erabiliz, artelanak distira egitea ahalbidetzen baitu, baina haurren esku txikiak baina indartsuak kudeatzeko adina segurtasuna du.\nJulia Chicagon bizi den idazle eta editorea da. Eraikuntza zaharraren, diseinu berriaren eta keinua ateratzeko gai den jendearen zalea ere bada. Ez da pertsona horietakoa.\nZure etxea hobetzeko modurik onenetakoa egun batean egitea da\nAholkuak eta trikimailuak Denboraldiz kanpoko elementuen biltegiratze adimenduna egiteko\n20 urtetik beherako brikolajea egiteko proiektua Curb errekurtsoa gehitzeko


BERDIN izateko GEHITU | Lan eta Enplegu Saila Eusko Jaurlaritza\nBERDIN izateko GEHITU\nSektore maskulinizatuetan emakumeen kontratazioa\nZer da Soldata-arrakala?\nSoldata-arrakala gizonezkoen eta emakumezkoen batez besteko soldataren arteko aldea da, desparekotasunaren ondorio nagusietako bat.\nBalio bereko lanagatik ordainsari berdina jasotzea funtsezko eskubidea eta printzipioa da.\nurteko batez besteko irabazian\nordu bakoitzeko irabazian\nIturria: INE. Soldata Egituraren Inkesta\nZein dira soldata-arrakalaren arrazoiak?\nHezkuntza eta gizarte-sentsibilizazioan sakondu behar dugu eta enpresen eta sindikatuen kontzientziazio handiagoa lortu behar dugu, aldaketa sustatzeko zeharkako elementuak baitira.\nOrduko ordainsari txikiagoa izatea:\nSegregazio sektoriala eta okupazionala\nEkoizpen-lanerako ordu gutxiago baliatzea:\nZaintza-lanetan erantzunkidetasunik eza\nEmakumeen jarduera-tasa txikia\nSoldata-arrakalaren arrazoiak salatu\nKonturatzen bazara gizon batek emakume batek baino gehiago kobratzen duela lan bera egiteagatik, enplegu bat lortzeko edo lanpostuz igotzeko orduan diskriminazioa ikusten baduzu, plusak diskriminazioz ezartzen badira edo zure enpresa 100 pertsonatik gorakoa bada eta ez badauka berdintasun-planik, SALATU.\nEuskal Autonomia Erkidegoko Lan Ikuskaritza\nAcrena Sat kasua. Almeriako Lan Arloko 1. zenbakiko Epaitegiaren Epaia (2018-11-19)\nFruta eta barazkiak saltzen dituen ACRENA SAT enpresari epai bidez agindu diote ontziratze-lana egiten duten emakumezko langileei eta biltegiko lana egiten duten gizonezko langileei soldata bera ordaintzeko. Errekurtsoa jar daiteke epaiaren aurka.\nEnpresan 350 emakumezko langilek ontziratze-lana egiten dute; eta 50 gizonezko langilek biltegiko lana egiten dute. 2016ko irailetik 2017ko abenduaren 31ra, frutak, barazkiak eta loreak manipulatzeko eta ontziratzeko sektorearen Almeriako lan-hitzarmen kolektiboa aplikatuta, biltegiko langileek 6,70 eta 6,77 euro jaso zuten orduko; eta ontziratze-laneko emakumezko langileek, ordea, 6,54 euro ordu bakoitzeko, hots, % 4,2 gutxiago.\nEpaian frogatutzat eman zuten enpresa batzuetan biltegiko langileek ontziratze-laneko langileak ordezkatzen zituztela, baita alderantziz ere; eta kategoria bietako ordutegiak, txandak eta lan-karga oso antzekoak zirela. Are gehiago, esfortzu fisikoak ere oso antzekoak dira, produktuak eskorga automatikoz garraiatzen dituztelako. Hori dela eta, ez zegoen arrazoirik ontziratze-laneko langileei biltegiko langileei baino gutxiago ordaintzeko.\nHitzarmen kolektiboan jasota egon arren, magistratuak erabaki zuen nazioarteko zuzenbidea, Europako Erkidegoko zuzenbidea eta Espainiako zuzenbidea hitzarmen kolektiboaren gainetik daudela.\nGregorio Marañón ospitalearen kasua, Konstituzio Auzitegiaren 145/1991 epaia, uztailaren 1ekoa\nEpai horrek jurisprudentzia finkatu du Espainiako legerian. 1985ean «garbitzaile» kategoriako 137 emakumezko langilek jarri zuten demanda, "peoi" kategoriako gizonezko langileek soldata handiagoa jasotzen baitzuten, ospitalean funtzio berak egin arren.\nKonstituzio Auzitegiak onartu zuen tratu desberdina emateko oinarri bakarra hitzarmenean ezarritako kategoria desberdina zela; eta hori diskriminazioa egiteko zeharkako modua zela, sexuan oinarritutako lanbide-sailkapenerako sistemari lotuta baitzegoen. "Lanbide-kategoria bigarren mailako elementua da, egiaztatzen baldin bada funtsean lan-prestazio bera egiten dela".\nEpaia eman zutenerako, jada ez zegoen peoien eta garbitzaileen arteko soldata-diferentziarik. 1988an hitzarmen berri bat sinatu zuten ospitalean: kategoriak berriro definitu eta soldatak parekatu zituzten.\nSupermerkatu ingelesen kasuaEpaiaren zain\nErresuma Batuko supermerkatuetako kate handien aurka (besteak beste, ASDA, Sainsbury, Tesco, Morrisons, Co-op kateen aurka) demanda kolektiboa jarri zuten 2016an, eta inoiz aurkeztu den handiena da. Dendan lan egiten duten langileen eta biltegian lan egiten duten langileen arteko soldata diferentziaren ondorioz aurkeztu zuten. Oro har, dendako langileak emakumeak dira; eta biltegiko langileak, ordea, gizonak. Soldaten arteko diferentzia 1,8 eta 3,6 euro artekoa da ordu bakoitzeko.\nDemandagileek argudiatzen dute dendako lana eta biltegiko lana balio berekoak direla, eta soldatan ez direla kontuan hartzen dendako ardurak (pertsonak, materialak, dirua), jendaurreko lanaren ezaugarriak eta lanpostuaren berezko arriskuak (adibidez, lapurreta-arriskua).\nEnpresaburuek argudiatu dute biltegiko langileen eta dendako langileen orduko soldata ez dagoela ezarrita langileen sexuen arabera. Kategoria bien artean diferentziak daude, bi eremuetako lanpostuen eskakizunak bat ez datozelako, langileek bi sektore bereizitan jarduten dutelako, eta langileei sektoreen ezaugarri espezifikoen arabera ordaintzen zaielako.\nDemanda emakumezko langileek ezarri duten arren, dendan lan egiten duten gizonei ere onura ekarriko die, baldin eta auzitegietan geroagoko ebazpen batean onartzen badute balio bereko lanpostuak direla eta ordainsari desberdina ezarri zaiela.\nDemandak 500 000 pertsonari eragiten dio, eta konpentsazio-balioa 9.500 milioitik gorakoa izango litzateke, gutxi gorabehera.\n“Balio bereko lana” liburua\nEbaluazio-txostena. Soldata-arrakala murrizteko 2019-2020 Ekintza Plan Operatiboa\nEmakumeen ekintzailetza eta lidergoa sustatzeko dirulaguntzak\nBerdintasun-planak ezartzeko gida\nMorrokotudak: emakumeen kontratazioa sektore maskulinizatuetan\nInformazio gehiago nahi izanez gero, kontsultatu Lan eta Enplegu Sailaren webgunea


Tafallarrak garbiketa lanak egitera atera dira biharamunean | Gizartea | Berria\nTafallarrak garbiketa lanak egitera atera dira biharamunean\nPertsona bat hil da uholdeen ondorioz, eta kalte materialak ere handiak izan dira. Tafallako Udalak eskatu du ingurua "hondamendi eremu" izendatzeko. Nafarroako Gobernuak adierazi du tramiteak egingo dituela diru laguntzak eta kalte-ordainak eskuratzeko. Hainbat errepide moztuta daude Tafalla inguruko herrietan.\n* Uholdeek gazte baten heriotza eta kalte material handiak eragin dituzte.\n* Uholdeek eragindako kalteak aztertzen ari dira erakunde publikoak.\n* Aemetek aitortu du berandu iritsi zirela.\n* Sei orduan 0,18tik 5,75era igo zen uraren maila Zidakos ibaian.\n* Jesus Arrizubieta Tafallako alkatea: "Ura kanoikadaka bota du naturak".\nTafallako udalak auzolanerako deia egin du\nHondamendiaren biharamunean, Tafallako udalak auzolanean jarraitzeko deia egin die herritarrei. "Ekarri palak, erratzak, eskorgak, eskularruak etab.", adierazi dute. Kalte handiak utzi dituzte uholdeek, eta ondorioei aurre egiteko, "laguntza oro ongi etorria" izango dela nabarmendu dute.\nNafarroako Alderdi Popularrak ekimen multzo bat proposatuko du, uholdeen ondorioei aurre egiteko\nAna Beltran Nafarroako Alderdi Popularreko presidenteak adierazi duenez, alderdiak ekimen multzo bat proposatuko du Kongresuan eta Senatuan, ingurune kaltetuetan "premiazko ekintzak" eskatzeko. Adierazpen batean azaldu dutenez, alderdiak lehentasunezkotzat jo du kalteak aztertu eta laguntza ekonomikoen programa bat osatzea.\nTafalla inguruko tren zerbitzuak etenda jarraituko du ostirala bitartean\nAdifek jakinarazi duenez, ostirala bitartean luzatuko dira Tafalla inguruko tren zerbitzua konpontzeko lanak. Guztira 12 kilometroko bidea dago konpontzeke, Tafalla eta Garinoain artean eta Tafalla eta Erriberri artean banatuta. Hornidura arazoak konpontzeko abiatu dituzte lan hauek. Horrez gain, trenbidearen gainera eroritako hainbat zuhaitz kentzeko lanean aritu dira, esaterako, Erriberri eta Caparroso artean. Lanek iraun bitartean, plan alternatiboak ezarri ditu Adifek, erabiltzaileen mugikortasuna errazte aldera. Horretarako, autobus zerbitzuak eta zirkulazio batzuen desbideratzeak antolatu dituzte.\nIngurune kaltetuetan izan da Nafarroako Gobernuko ordezkaria\nJose Luis Arasti Nafarroako Gobernuko ordezkaria ere izan da uholdeek kaltetutako inguruetan. Jakinarazi duenez, udaletxeen eskura jarriko du Espainiako Gobernuak horrelako larrialdi kasuetarako aurreikusten dituen laguntzen inguruko informazioa. Asmoa, udaletxeek eskariak onartu eta kaltetutako ingurua "hondamendi eremu" izendatzea da.\nAtarrabiarra da uholdeen ondorioz hil den gaztea\nForuzaingoek jakinarazi dutenez, atarrabiarra da uholdeen ondorioz hil den 25 urteko gaztea. Autoan zihoala, euri jasa hasi eta barruan harrapatuta gelditu zen. Larrialdietara deitu zuen, egoeraren berri emateko. Laguntza iritsi zenean hilik topatu zuten atarrabiarra, autotik ehun bat metrora. Moriones eta Gardalain artean gertatu zen ezbeharra, Ezporogi udalerritik gertu.\nHiru lan mahai osatu ditu Tafallako udalak, normaltasuna berreskuratzeko\nAhalik eta azkarren normaltasuna berreskuratzeko asmoz, hiru lan mahai antolatu ditu Tafallako udalak. Lehena, mahai teknikoa, suhiltzaileen buruak bideratuko du. Udaltzaingoak, Foruzaingoak eta Guardia Zibilak osatuko dute. Bigarrena herritarren arretarako bulegoa da. Udaletxeko atarian moldatu dute, uholdearen eraginak jasan dituzten bizilagunak entzun eta euren kezkak argitu ahal izateko. Hirugarren mahaia, laguntzeko asmoz doazen boluntarioak bideratzeko osatu da.\nKalteak aztertuta, ingurua "hondamendi eremu" izendatzeko eskatuko du Nafarroako Gobernuak\nUxue Barkos Nafarroako Gobernuko jarduneko presidenteak adierazi duenez, "ezinezkoa da kalteen zenbaketa egitea", baina, azpiegiturak, eraikinak, uztak eta lokal ugari kaltetu ditu urak. Udalerriei eskatu die eskariak onartu ditzaten, kaltetutako ingurua "hondamendi eremu" izendatzeko tramiteak martxan jarri ahal izateko.\nEtxebizitza bat hutsarazi dute Tafallan, erortzeko arriskuagatik\nMartin Espronceda kalean dago hutsarazi duten etxebizitza, uholdeen ondorioz kaltetuenetakoa izan den kalean, hain zuzen. Ibaiaren ondoan dago kalea, eta hori dela eta, kalte gogorrak jasan ditu etxebizitzak. Guardia Zibilak jakinarazi duenez, erortzeko arriskuan dago beheko zatia. Tafallako udaletxeko artikektoak eman du etxea husteko agindua. Etxebizitza horretako kideak euren senideen etxeetara joan dira. Etxea inguratzen duen kalearen zatia ere itxi egin dute.\nGeroa Baik elkartasuna adierazi die uholdearen eraginak jasan dituztenei\nBabesa eta elkartasuna adierazi die. Halaber, doluminak eman dizkie uholdeen ondorioz hildako gaztearen familia eta lagunei. Adierazpen batean azaldu dutenez, "bizilagun guztientzat hondamendia suposatu duten uholde larriak" izan dira, eta eskertu egin du "egoera zaila izanik ere laguntzen diharduten bizilagunen lana". Bizilagunak ez ezik, zerbitzu publikoen lana ere goraipatu du alderdiak, "inguruko herritarren ongizatea bermatzeko lan nekaezina" egiten ari baitira.\nHualderen esanetan, Parlamentua prest dago Tafallan eta inguruan "normaltasuna berreskuratu dadin" lan egiteko\nUnai Hualde Nafarroako Parlamentuko presidenteak adierazi duenez, "hondamendia" izan da Tafalla eta inguruan gertatu dena. Horregatik, Nafarroako Parlamentuaren laguntza eskaini du, ahalik eta azkarren "normaltasuna berreskuratu dadin" lan egiteko.\nUholdeek inora joan ezinik utzi zituzten herritan ugari, bat-batean. Urak ezustean harrapatu zituen, eta isolatuta gelditu ziren denbora gutxian. Hala gertatu zitzaien baratzetan lanean ari ziren hainbati. Batzuk txabolen gainera igota egon behar izan zuten laguntzaren zain. Bizilagunak eta boluntarioak joan zitzaizkien erreskatera, noranahiko autoekin.\nBeste batzuk, berriz, trenean gelditu ziren ez atzera eta ez aurrera. Sanferminetatik bueltan zihoazen bidaiariz beteta zegoen bi solairuko Alvia trenak Madrilera joan behar zuen, baina Garinoain eta Tafalla artean gelditu behar izan zuen, 19:40ak aldera, argindar nahikorik ez zuelako. 420 bidaiariak Madrilera eramateko autobusak antolatu behar izan zituen Renfek.\nNavarra Sumak laguntza bereziak eskatu dizkio Espainiako Gobernuari\nUholdeek kaltetutako ingurua hondamendi eremu izendatzeko eskatu dio Navarra Sumak Nafarroako Gobernuari. Espainiako Gobernuari, berriz, ezohiko laguntzak emateko galdegin dio. Eskuineko koalizioak iragarri du proposamen bana aurkeztuko duela Espainiako Kongresuan eta Senatuan eskari hori formalki egiteko.\nEH Bilduk larrialdi neurriak eskatuko ditu Espainiako Kongresuan\nJon Iñarritu EH Bilduko diputatuak legez besteko proposamen bat aurkeztu du gaur Espainiako Kongresuan, "ahalik eta azkarren" Tafallan eta inguruetan izan diren uholdeen kalteei aurre egiteko. Larrialdi plan bat eskatu du horretarako.\nKoalizioaren iritziz, "beharrezkoa" da "premiaz" esku hartzea "oinarrizko azpiegituretan", zerbitzuak berreskuratzeko. Espainiako Gobernuari eskatu dio kalte guztiak zenbatu ditzala, Nafarroako erakundeekin elkarlanean.\nHorrez gain, EH Bilduk gobernuari dei egin dio laguntza programa integral bat onartzera. Lor ditzakeen diru laguntza eta kalte ordainak eskuratzeko tramiteak hasteko ere galdegin dio.\nUholdeetan hildako gidariak larrialdi zerbitzuetara deitu zuen, laguntza eskatzeko\nUholdeetan hildako gidariak larrialdi zerbitzuetara deitu zuen, atzo, laguntza eske. Foruzaingoak jakinarazi duenez, 112 telefono zenbakira deitu zuen 20:30ak aldera, eta abisu eman zuen ibaiak arrastaka zeramala gidatzen ari zen autoa. Foruzainek autoa aurkitu zuten, eta handik ehunka metrotara agertu da gorpua. Gaur goizera arte ezin izan dute hura erreskatatu. Auzi medikuaren esku utzi dute goizean, autopsia egin diezaioten.\nZidakos ibaiaren emariak orain arteko marka guztiak hautsi ditu Erriberrin\nDuela 30 urte datuak biltzen hasi zenetik, Erriberriko estazioak ez du sekula halako kopuru handirik erregistratu. Zidakos ibaiaren emaria estazio horrek sekula neurtu duen handiena izan zen atzo. Nabarmen gainditu zuen estazioko gehienezko neurria, 5 metrok garaieran eta segundoko 386 m3-an ezarria.\nLaborantza ugari hondatu dituzte uholdeek eta ekaitzek Izarbeibarren\nTxingorrak eta euriteek batetik, eta Zidakos ibaiaren uholdeek bestetik, labore ugari hondatu dituzte Izarbeibarren, Felix Bariain UAGN sindikatuko presidentearen esanetan. Tuteran ere kalteak izan dituzte lekale laboretan eta, bereziki, barazki laborantzetan. Berdin gertatu da San Adrianen eta Andosillan ere. Inguru horretan, mahasti batzuk hondatu dira, halaber.\nAemet meteorologia agentziak adierazi du ezin izan zuela ekaitzaren indarra aurreikusi\nAemet meteorologia agentzian ez zuten halakorik espero, eta aitortu dute "berandu" iritsi zirela; 17:00etan ezarri zuten abisu laranja. "Bagenekien ekaitz indartsuak egongo zirela, eta ezarria genuen abisu horia. Gero etorri zena ezin izan genuen aurreikusi". Halako ekaitzen berri izateko egun dituzten "zailtasun teknikoak" argudiatu ditu Peio Oria Nafarroako Aemeteko arduradunak. Bere hitzetan, "ezohikoa eta muturrekoa" izan zen. Ekaitz perfektua. "Euri kantitate handikoa, eremu jakin batera mugatutakoa, eta luze —bi-hiru ordu— iraun zuena".\nJesus Arrizubieta Tafallako alkatea: "Aitaren batean gertatu da dena"\nJesus Arrizubieta Tafallako alkateak sinetsi ezinda bezala azaldu du atzo herrian bizi izan zutena. "Deitu ninduten esateko ibaia gainezka egitear zegoela, eta iritsi eta ibai ertzera hurbiltzean atzera egin behar izan genuen gainezka egina zegoelako". Alkatearen esanetan, ez zuen abisurik jaso, ezta izan diren tamainako euri jasen iragarpenik ere. "Nahiko genukeen jakinaren gainean egon erreka inguruetan bizi diren bizilagunei jakinarazi eta autoak atera zitzaten, kalte materialak txikiagoak izango ziren", adierazi du.\nNafarroako Gobernuak kaltetutako udalerriei lagunduko die laguntza eskariak tramitatzen\nUxue Barkos Nafarroako jarduneko presidenteak karletutako herrietako alkateekin bildu da gaur goizean, Tafallako udaletxean. Bileraren ostean adierazi du Nafarroako Gobernuak laguntzak lortzeko tramiteekin lagunduko diela udalerri kaltetuei, eta eskariak aurkeztera deitu ditu, "hondamendi eremu" izendatuak izan daitezen. Barkosek nabarmendu du udaletako askok hondatuta dituztela herrigunerako sarbideak. Barkosen esanetan, horri irtenbidea ematea eta segurtasuna bermatzea izango dira gobernuaren lehentasunak.\nArgindarra berreskuratu dute Erriberrin eta Pitillasen\nErriberri eta Pitillaseko etxebizitza eta enpresek argindarra dute berriro, Nafarroako Gobernuak jakitera eman duenez. Bi herri horietan izan dituzte arazorik handienak argindar hornidurarekin.\nA-15 autobideko ordainlekua doakoa izango da Imarkoainen, N-121 errepidea konpondu artean\nUxue Barkos Nafarroako jarduneko presidenteak jakinarazi duenez, doakoa izango da Imarkongo A-15 autobideko ordainlekua, N-121 errepidea konpondu artean. Bide hori guztiz hondatu du Zidakos ibaiak, Puiu parean. Barkosen esanetan, errepidea konpontzeko lanek hilabete bat edo bi iraungo dute.\nZidakos ibaia 5,5 metro igo zen sei ordutan\nArratsaldeko 17:30ean 0,12 metroko altuera zuen Zidakos ibaiak, baina hortik aurrera uraren mailak gora egin zuen etengabe, eta gainezka egin zuen. Ur emari handiena gauerdian izan du.\nEragozpenak tren zerbitzuan\nBertan behera gelditu da trenen joan-etorria Tafalla eta Garinoain artean. Adifek eten egin du zerbitzua argindar hornidurarik gabe gelditu direlako tarte horretako hainbat puntu. Tafalla eta Erriberri arteko bidean ere hornidura arazoak daude. Horrez gain, Erriberri eta Caparroso artean, hainbat zuhaitz erori dira trenbidearen gainera.\nArgindar hornidurarekin arazoak dituzte Erriberrin\nUholdeen eraginez, argindarrik gabe daude Erriberriko hainbat eremutan. Pitillasen ere zenbait eragozen dituztela jakinarazi du Nafarroako Gobernuak.\nEraikinak ikuskatzen ari da Tafallako udala\nTafallako Udalak mahai tekniko bat sortu du uholdeek eragindako kalteak neurtzeko. Udal arkitektoa hainbat eraikin ikuskatzen ari da. Kaltetuenetakoa izan den Martin Espronceda kalean —ibaiaren ondoan dago—, etxebizitza bat hutsarazi dute, zimendatze arazoengatik.\nItxita jarraitzen du N-121 errepideak Puiu parean\nZidakos ibaiak irentsi egin du N-121 errepidea, Puiu parean. Errepidea guztiz hondatuta gelditu da. Bidea zegoen tokian zulo handi bat dago orain. Horrez gain, itxita daude Santakara, Pitillas, Beire eta Erriberriko bigarren mailako hainbat errepide ere.\nBarkos inguru kaltetuko alkateekin bildu da\nUxue Barkos Nafarroako jarduneko presidentea uholdeek kaltetutako herrietako alkateekin bildu da gaur goizean.\nDena ez da etsipen. Asko dira erratzekin eta ontziekin laguntzera heldu diren bizilagunak. "Guk ez dugu kalterik pairatu, baina gertatu izan balitzaigu, gustatuko litzaiguke norbait laguntzera etortzea", adierazi du Jaione Amilibia bizilagun eta AEK-ko irakasleak.\nMartinez de Espronceda kaleko bizilagunak, auzolanean #Tafalla @berria pic.twitter.com/PBvMKM00sx\n— Ion Orzaiz (@IonOrzaiz) 2019(e)ko uztailaren 9(a)\nHerritar batzuk etsita agertu dita jasan dituzten kalteengatik\nTafallako Udalak bulego bat ireki du kalteak jasan dituzten herritaren arretarako. Zenbaitek kalte handiak izan dituzte; Espronceda kaleko burdindegikoek, esaterako. Bizi osoko lana handatu zaiela adierazi dute.\nEspronceda kaleko burdindegiko langileak etsituta daude: "Hau hondamendi bat da". Bizitza osoko lana eraman die ibaiak. Lokatz artean egon daitezkeen tresnak eta objektu baliagarriak ateratzen ari dira dendatik. Ez dakite kaltea inork ordainduko dien #Tafalla @berria pic.twitter.com/fB3YlUPQB9\nUra etxabe, saltoki, garaje eta etxebizitza askotan sartu da. Lokatzez eta hondakinez beteta gelditu dira ura bere bidera itzuli denean.\nEtxabeak, urak eta lokatzak hartuta #Tafalla @berria pic.twitter.com/jZMup9e1VA\nEspronceda kalea #Tafalla @berria pic.twitter.com/Yw2gEHkcoz\nDozenaka auto eraman ditu urak arrastaka\nUholdeek atzo izan zuten indarraren erakusle dira beheko irudiak. Urak dozenaka auto eraman zituen, jostailuzkoak balira bezala. Iraulita edo okerta, eta horietako hondatuta, agertu dira gaur goizean.\nAutoak ibaian #Tafalla @berria pic.twitter.com/zsTf5vcjx8\nGerra eremua dirudi uneotan Tafallako erdiguneak. Jendea pala, ontzi eta ur mahukakin lanean, hondakinak eta autoak botata... Malkotan daude bizilagun batzuk #Tafalla @berria pic.twitter.com/tg2pHpM1ZY\nIbaiaren ertzekoa da eremurik kaltetuena Tafallan\nIbaiaren ertzeko eremua da kalte handiena pairatu duena: igerilekua, Eskolapioen ikastetxea eta Espronceda kaleko hainbat saltoki daude lokatzak hartuta.\nHondamendiaren ondorena #Tafalla @berria pic.twitter.com/RJF1LLnAoN\nTafallako Udalak herritarren laguntza eskatu du hondakinak jaso eta kaleak garbitzeko. Adierazi du ezinbestekoa izango dela auzolana, eta maha bat sortu du lagundu nahi duten herritarrak koordinatzeko. Herritarrak goizeko lehen ordutik ari dira lanean.\nAhal bezala ari dira bizilagunak eta garbiketa nahiz larrialdi zerbitzuak lanean, kalea estaltzen duen lokatza garbitu eta uholdeek utzitako hondakinak kentzeko #Tafalla @berria pic.twitter.com/UQwLmY6Ky2\nKalteak neurtzen eta kaleak garbitzen ari dira kaltetutako herrietan\nUholdeen kalteak jasan dituzten herrietako udalak eta bizilagunak goizeko lehen ordutik hasi dira lanean, kalteei aurre egiteko. Tafallako udalak diru laguntzak eskatu dizkie Nafarroako Gobernuari eta Espainiakoari, eta kaltetutako ingurua "hondamendi eremu" izendatzeko eskatu du.\nHorrela esnatu da #Tafalla gaur @berria pic.twitter.com/bIpqb3aRIe\nHildako bat eta kalte material ugari eragin dituzte uholdeek Tafallan eta inguruetan\nZidakos eta Sansoain ibaiek gainezka egin zuten, atzo, Tafallan eta gertuko hainbat herritan. 25 urteko gazte baten heriotza eragin du Ezporogin, eta kalte material handiak etxebizitza eta saltoki ugaritan. Urak dozenaka auto eraman zituen arrastaka. Auto horietako batean harrapatuta gelditu zen Ezporogin zendutako gaztea.\nUholdeek eragindako kalteak aztertzen ari dira erakunde publikoak


Ezkerraldeko berbalagunak: 2012/02\nAste honetan EDURNE PASABAN Portugaleten\nDATA: Martxoaren 1a Osteguna\nLEKUA: Santa Clara Kulturtegian\nEtor zaitezte "Pirinioetatik Himalayara" euskarazko hitzaldira. Edurne Pasabanek bere kirol ibilbideari buruzko ikusentzunezkoa aurkeztuko digu. Antolatzailea: Portugaleteko Udala.\nLarunbat honetan, martxoak 3, Mamarigako Kultur Etxeak antolatuta, etxeko garagardoa egiteko tailerra izango dugu 10:30etik 17:00etara Kultur Etxean bertan. Historia apur bat ikasteaz gain garagardoaren prozesuaren nondik norakoak ezagutuko dituzue.\nBisuteria tailerraren kronikatxoa\nAsteazkenean, otsailak 22, bisuteria tailerra izan genuen Santurtziko AEKn 19.00etan. Bertan, 11 lagun elkartu ziren, irakaslea barne, zerbait desberdina eta euskaraz ikasteko asmoz.\nGure berbalagunen trebetasuna aztertzeko aukera izan genuen, eta, egia esan, nota ona atera zuten, argazkian ikusten den legez. Edozein bitxi-dendatan topatu daitezkeen lepoko eta brotxe apartak egin zituzten.\nHelduen euskalduntzeko zein mintzapraktika egitasmoetako edozein erakundetan jarduten duten taldeek (euskaltegiak, berbalagunak..) kopla bat sortu.\nTaldeak bertsolari baten konplizitatea bilatu beharko du bere kopla egiteko. Bertso-Eskolak izango dira horretarako hasierako kontaktua. Bertsolari horren lana taldeari kopla sortzen laguntzea izango da. Honetarako, bertso eskolekin harremanetan jarri behar.\nKoplak egiteko gaia: Euskaraz bizi nahi dut, dugu, duzu, zaitut... Kopla horien bidez, euskaraz bizitzeko nahia adierazi beharko da nahi den eran.\nKopurua eta formatua\nGutxienez 6 eta gehienez 12 koplaz osatutako bertso-sorta grabatu beharko da; bideo kamera,\ntelefono, webcam-a... erabiliz.\npraktikatuaek@gmail.com helbidera martxoaren 25a baino lehen.\nLantzeko inauteri kalejira Mamarigan\nOtsailaren 24an, hau da, ostiral honetan, Kultur Etxetik abiatuta, Lantzeko inauteriaren kalejira izango dugu. Kalejira koloretsu hau Mamarigako frontoian amaituko da non Lantzeko inauteriarekin lotura duten hainbat dantza egingo diren. Dantzaren ostean, erromeria izango dugu.\nAnimatu eta igo Mamarigara, hau baino plan ederragorik ez dago eta!\nOraindik planik ez duzula martxoaren 2rako???? Ba, ondo pasatzeko aukera paregabea dago:\nBERBALAGUNON SAGARDOTEGI IRTEERA!!!!\nAfaria egingo dugu Larre-Gain sagardotegian, arratsaldeko 19:30 - 20:00etan Ezkerraldetik aterata. Buelta, goizeko ordu txikitan, guztion artean gau polita pasa ondoren.\nAutobusa + afaria: 40€\nAnima zaitezte!!! Eta animatu zuen berbalagun guztiak!!!!\nEzkerraldeko AEK euskaltegietan\nedo 678 626 567 telefonoan\nEuskal inauteria, Barakaldon\nBihar, hilak 19, Barakaldoko dantza taldeek euskal inauteria hurbilduko dute herrira.\nLaguntasuna, Amaia, Ibarra-kaldu eta Erreka-Ortu taldeek emanaldia eskainiko dute 13:00ean Herriko plazan.\n(euria egingo balu, Batzar Nagusien etorbidean dagoen frontoian)\nANima zaitezte eta hurbildu euskal folklorea gozatzera!!!!\nSagardoaren garaia hasi egin da eta honekin batera bazkariz eta afariz betetako garaia. Denboraldi bat non euskaldun eta euskaltzaleak mahai baten inguruan biltzen diren une pozgarria pasatzeko asmoz. AEK-k ere hau bizi nahi duenez, sagardotegia antolatu egin du.\nEguna: Martxoak 10 (larunbata)\nLekua: Larre-Gain (Hernani)\nOrdua: 17:30ean Santurtzitik (parkeko arkupeetatik).\nPrezioa: 40€ (autobusa + menua). Topatuko dugun giro ederra doan!.\nIzena emateko: Portugaleteko eta Santurtziko AEKn edo ezkerraldea@aek.org. helbidera mezu bat bidalita.\nOharra: Izena ematearekin batera ordaindu beharko da.\nPintxo dastaketako argazkiak\nDenboratxoa behar izan badugu ere, badaude ikusgai San Bizenteko jaietan egin genuen pintxo dastaketako argazkiak.\nJose Mari Carrere ipuin kontalaria, Barakaldon\nBihar, asteazkena (hilak 15) Jose Mari Carrere ipuin kontalaria izango dugu Barakaldoko Hizkuntza Eskolan.\nBi emanaldi egongo da: goizean 9:30etan eta arratsaldean 18:15ean. "Leienda urbanoak" eta "Ipuin pre-erotikoak".\nZALDIA, ERREGINA, DORREA... Portugaleten!!!!\nPortuko BERBALAGUNa eta Portuko xake taldekoa den Kike Ayestak XAKEAn aritzeko oinarrizko ikastaroa (doakoa) emango du. Kirol honi buruz askorik ez dakitenei zuzenduta dago baina esperientziadunak ere, DATOZELA!!! Anima zaitezte!!!\nDATA: Otsailak 16 Osteguna.\nORDUA: Arratsaldeko 19,00etan.\nLEKUA: Zubi-Alde kiroldegia.\nIzena emateko: osteguna baino lehen e-posta bidali: alfre-e@aek.org\nInfo. gehiagorako: http://caportugalete.wordpress.com/\nEuskal Inauteriak Santurtzin!\nInauteriak ate joka ditugu, eta garai eder eta magiko hau girotzeko asmoz, Santurtziko Bihotz Gaztea dantza taldeak otsailaren 17an kalejira koloretsua egingo du erdigunean, 18:00etatik aurrera.\nAnima zaitezte, bete ditzagun Santurtziko kaleak kolorez, euskaraz eta alaitasunez!\n"Iratxoen erregea" filma\nSanturtziko Euskara Sailak antolatuta, otsailaren 15ean eta 16an SKAn, eskola orduetan, "Iratxoen erregea" filma ikusteko aukera izango dute Lehen Hezkuntzako 4. 5. eta 6. mailetako ikasleek.\nAmona hiltzean, ezezagunak zitzaizkien urre meazulo bat eta familiako etxe bat jaso zituzten oinordetzan. Ez zekiten hala ere, meazuloan harrapatuta zeuden iratxoen berri eta hauek askatu ezean betiko desagertuko zirela. Denboraren aurkako lasterketa bat da, izan ere iratxoen beraien aitak pairatzen duen gaixotasun larriarentzako sendagaia dute.\nPortugaleteko gurasolagun, urtarrilaren 27ko kronika\nGurasolagun egitasmoa 2011ko urrian martxan jarri genuenetik urrats handiak eman ditugu. Portugaleteko eskola, ikastola eta haurreskola gehienek egitasmoari harrera ona egin diote. Asko dira ikastetxeetan interesa adierazi duten gurasoak eta haiekin guztiekin urtarrilaren 27an aurkezpena egin genuen.\nNeguko arratsalde euritsua zen, baina horrek ez zituen gurasoak kikildu, Portugaleteko Santa Klara Kultur Etxea gurasoz eta umez bete baitzen. Gurasoak poz-pozik zeuden, jakin-mina zuten, guraso eta ume taldeak sortzeko irrikitan zeuden. Elkar ezagutzeko aukera paregabea!\nGurasoak lan-taldetan bildu ziren: ordutegiak gora, ekintzak behera... Umeak, bitartean, jolasean ibili ziren begiraleekin, primeran pasa zuten. Arrats ederra pasa genuena, ederrak ere jasotako fruituak. Gurasolagun hemen dago, Portugaleten!\nIzena eman nahi baduzu, bidali mezua gure helbidera gurasoportu@aek.org\n"Lucio igeltsero eta anarkista" dokumentala\nDatorren asteazkenean, otsailak 15, 19:30ean Argia aldizkariaren dokumentalen emanaldian Mamarigako Kultur Etxean: Lucio igeltsero eta anarkista.\nHemendik aurrera, Kultur Etxeak hilero Argiaren dokumentalak eskainiko ditu.\nEzkerraldeko Berbalagunak, SAGARDOTEGIRA!!!!\nBerbalagunok, duela egun batzuk TXOTX denboraldia hasi zen, eta guk ere Gipuzkoako sagardo gozoaz disfrutatu nahi dugu.\nLarre Gain sagardotegira joango gara Martxoaren 2an (ostirala). Afaltzera joango gara, 8ak inguruan hemendik aterako gara, bapo afaldu eta Hernanira 4rak arte.\nAfaria + autobusa: 40€\nPlan polita ezta? Elkarrekin egoteko, ondo pasatzeko eta euskara praktikatzeko aukera ezinhobea izango dugu!!!\nEzkerraldeko AEK euskaltegietan, ezkerraldea@aek.org helbidean edo 678 626 567\nBarkatu atzerapena, berbalgunok!!!\nHobeto ikusteko, klikatu argazkia eta handitu!\nArgazki eta Lelo kuttunena lehiaketaren irabazleak\nPortuko Xaribari AEK euskaltegiko talde irabazlea, oparia eskuetan duela; Mihiluze mahai-jolasa. Mihiluze bihurtuko ahal dira!\nIgandean, otsailak 12, gure mendilagun adoretsuak Aizkorrira (1.528m) joango dira. Aizkorriko mendilerroaren mendia da Aizkorri, 2006. urtetik natura parkea dena. Hegoaldeko isurialdean Urbiako landak ditu, 1.000 metroko altuerarekin. Harana, ekialdetik mendebaldera zabaltzen da, Arantzazutik Lizarratera. Urbiako landetan hainbat monumentu megalitiko aurki daitezke kareharrizko harkaitz, pago eta arantzen artean. Ardi latxen artaldeak ugariak dira.\nLitekeena elurtuta egotea; beraz, kranpoiak beharrezkoak izango dira. Dena den, eguraldiari erreparatu beharko diogu eta azken unean erabakiko dugu.\nPortugaleten KONTSUMO TALDEEN BERRI\nPortuko BERBALAGUNEN ekimena... Zer da kontsumo talde bat??? Nola parte hartu??? Zatoz informazio bila eta interesik izanez gero taldea sortzera!!!!\nLEKUA: Xaribari AEKn (Cristobal Mello, 8 - Portugalete)\nEKIMENA: Kontsumo taldeen inguruko ordubeteko saioa (Iñaki Urkijo-Laudioko baserritarraren eskutik)\nDATA: Otsailak 6 Astelehena (goizeko 10,00etan)\nZinema euskaraz, Sestaon\nGaur, hitzordua daukazue euskarazko zinemarekin Sestaon. Udal liburutegian, 19:00etan "Lucio" filmea izango da ikusgai\nBeraz, badakizue, anima zaitezte euskaraz gozatzera!!!


Sanjoanetarako “egitarau xelebrea” antolatu du Txosna Batzordeak | Mondraberri Arrasateko Ataria\nHasiera Kultura JAIAK Sanjoanetarako “egitarau xelebrea” antolatu du Txosna Batzordeak\nBi ekitaldi nabarmendu ditu: ekainaren 23ko pregoia Santa Barbaran eta ekainaren 26ko manifestazioa. Txosna Batzordeak dei egiten du ekitaldietan “segurtasun distantzia mantentzea eta maskara janztea”.\nArrasateko Txosna Batzordeak adierazi duen bezala, “aurten San Juan jaiegunak bereziak izango dira, baina Txosna Batzordeko kideok umorez hartu eta egitarau xelebre hau atera dugu!! Ez hartu oso serio… edo bai!”.\nTxosna Batzordeko testua:\n“Urte arraroa da aurtengoa, eta aipatu genizuen bezala, aurten ezingo ditugu jaiak ohi bezala ospatu. Hala ere, zerbait egiten saiatuko ginela esan genuen; eta, horregatik, guretzako bereziak diren bi hitzordu\naurkeztera gatoz gaurkoan. Alde batetik, urtero bezala, jaiei hasiera ematen dien txupinazoa eta pregoia izango ditugu 23 goizean. Jaiak ohi bezala ospatu ezinak ez du esan nahi giro berezia eman ezin diegunik egun horiei; beraz, guk ere, urtero bezala, pregoiarekin hasiko ditugu jaiak. Aurten txosnagunerik egongo ez denez, Santa Barbaran izango dugu hitzordua eguerdiko 12:00etan. Lagun zein senitartekoekin bertaratzeko\ngonbidapena luzatzen dizuegu”.\n“Bestalde, aipatu nahiko genuke aurten ere presoen aldeko manifestazioa egingo dela. Aurrez ere aipatu izan dugun bezala, deialdi hau gure herrikideak diren Josu eta Unairen etxeratzea eskatzeko egin izan\ndugu urtez urte; eta aurten ere ez gara isilik geratuko. Hala ere, 25ean egin beharrean, aurten Ekainaren 26rako Arrasateko Sarek egindako deialdira batuko gara gu ere. Manifestazioa 19:00etan hasiko da Sebero Altube plazatik. Beraz, animatu eta gerturatu! Unai eta Josuri gure babesa helaraztea inoiz baino beharrezkoagoa izango da eta”.\n“Azkenik, segurtasun eta babes neurriek baimentzen duten neurrian, jaiak ospatzera eta jaietaz gozatzera bultzatu nahi ditugu Arrasatearrak. Txosnagunerik gabeko urtea izango den arren, ez dadila aitzakia izan\negun hauetan zerbait berezia ez egiteko”.\nEdurne 2020-06-20 At 06:36\nAzkenien, gaztiek arduratsuenak. Txosnak ez jartzea erabaki daue segurtasunagatik eta gure alkate andere populista-elektoralista gorenak goizeko bostak arte zabalik egoteko baimena eman die tabernei.


Zubiak – Etxalar\nSarrikuko zubia eta Garaiko zubia:\nBi zubi hauek 1760. urtean egin zituzten. Zubi hauetatik, “Santiago bidea” izeneko bide zaharra, bertatik pasatzen da. Herrian Garaiko zubia, ermitako zubia bezala ezagutzen da. Bi zubi hauek ondoan duten baserrietatik hartzen dute izena, bata Garaiakoetxea bordatik eta bertzea berriz Sarrikuko bordatik Eraiketa, erromatar estilokoa, eta itxura, ia berdina dute bi zubiek, Sarrikukoa pixka bat handiagoa izanik. Garaiko zubiari XX. mende bukaeran konponketa batzuk egin zizkioten. Biek bisita bat egiteko parada oso interesgarriak dira.\nHerrian Arroseako zubia bezala ezaguna den harrizko zubi hau (Arrosea etxearen ondoan baitago), Antsolokueta eta Andutzeta auzoak batzen ditu. Herriko zubi handienetako bat da eta bi arku dituen bakarra. Zubi honi 1888. urtean, bazterreko paretak konpondu zizkioten.\nHerriaren sarreran dagoen arku bakarreko zubi honek, Iturriotz izena du. 1887. urtean egindako eraikuntza honek, 9.127,80 pezetetako balioa izan zuen. Honen aitzineko zubia egurrezkoa zen. Izena, garai batean bertara ailegatzen zen iturri batetik hartua zen.\nZubi hau Urritzokieta auzoko zubirik zaharrena da. Hau Sainduenea baserriaren ondoan dago. Arku bakarrekoa da eta harri gorriz egina.\nZubia hau arteneko errekaren bukaeran dago. Zugarramurdira joateko bide zaharrari jarraipena ematen dio. Denbora batean bertatik, Aralarko “San Miguel “-en imajinaren etorrerarekin, landak eta belardiak bedeinkatzen ziren.\nZubi hau herrian ez da hagitz ezaguna da. Goiko zentrala elektrikotik 300 bat metrotara kokatua dago, bidetik hamar bat metrotara erreka alderantz. Bertatik ziurrenik Santiago bidea pasako zen. Zubia pasatzen duen bidea jarraituz Desola baserrian dauden Burdinolen aztarnetara eramaten gaitu. Zubiak segidako inskripzioa dauka: J.A.S. 1801.


Gobernu Organoak - Gipuzkoako Ingeniaritza Eskola - UPV/EHU\nGipuzkoako Ingeniaritza Eskolako zuzendaritza taldeak profesionaltasuna, integritatea eta erantzukizun partekatua ditu ezaugarri nagusi. Eta konpromisoa hartzen du honako balio hauekin bat lan egiteko:\nEraginkortasuna baliabideen erabileran.\nMalgutasuna eta egokitzapen gaitasuna, aldaketen aurrean.\nIngurugiroarekiko eta gizarte premiekiko sentsibilitatea eta konpromisoa.\nGizarte eta kultura ingurunearekiko konpromisoa eta euskararen erabilera sustatzekoa.\nEtengabeko hobekuntzarako bokazioa.\nGipuzkoako Ingeniaritza Eskolaren arautegia.\nZuzendaria- Eibarko koordinatzailea-Idazkari akademikoa-Zuzendariordeak-Administrazio Burua Hauek guztiak Eskola Batzarraren ardura eramaten dute. Batzordeak Eskola Batzarraren menpean dago. IIP-k, ikasleak eta AZP-k zuzendariarengana edo eta Eskolako Batzarrera jo dezakete.


Monsols - Wikipedia, entziklopedia askea.\nMonsols Frantziako udalerria da, Rodano departamenduan dagoena, Auvernia-Rodano-Alpeak eskualdean. 2013an 990 biztanle zituen.\n46° 13′ 10″ N, 4° 31′ 12″ E / 46.2194°N,4.52°E / 46.2194; 4.52Koordenatuak: 46° 13′ 10″ N, 4° 31′ 12″ E / 46.2194°N,4.52°E / 46.2194; 4.52\nSaint-Christophe, Ouroux, Propières, Saint-Bonnet-des-Bruyères, Saint-Igny-de-Vers eta Les Ardillats\n912 (2017ko urtarrilaren 1a)\n2007an Monsols udalerrian erroldatutako biztanleak 990 ziren. Familiak 386 ziren, horien artean 116 pertsona bakarrekoak ziren (36 bakarrik bizi ziren gizonak eta 80 bakarrik bizi ziren emakumeak), 123 seme-alabarik gabeko familiak ziren, 115 seme-alabak dituzten bikoteak ziren eta 32 seme-alabak dituzten guraso-bakarreko familiak ziren.\n2007an 492 etxebizitza zeuden, 387 familiaren etxebizitza nagusia ziren, 73 bigarren erresidentzia ziren eta 32 hutsik zeuden. 372 etxeak ziren eta 119 apartamentuak ziren. 387 etxebizitza nagusietatik 222 bere jabearen bizilekua ziren, 146 alokairuan okupaturik zeuden eta 19 doan lagata zeuden; 10 etxek gela bat zuten, 31 etxek bi zituzten, 56 etxek hiru zituzten, 104 etxek lau zituzten eta 187 etxek bost zituzten. 298 etxek euren parking plaza propioa zuten azpian. 175 etxetan ibilgailu bat zegoen eta 148 etxetan bat baino gehiago zituzten.\nMonsols udalerriko biztanleria-piramidea 2009an .\n2007an lan egiteko adina zuten pertsonak 629 ziren, horien artean 448 aktiboak ziren eta 181 inaktiboak ziren. 448 pertsona aktiboetatik 425 lanean zeuden (223 gizon eta 202 emakume) eta 23 langabezian zeuden (13 gizon eta 10 emakume). 181 pertsona inaktiboetatik 34 erretiraturik zeuden, 38 ikasten zeuden eta 109 "bestelako inaktibo" gisa sailkaturik zeuden.\n2009an Monsols udalerrian 378 unitate fiskal zeuden, 947 pertsonek osaturik. Pertsona bakoitzeko diru-sarrera fiskalaren mediana urteko 15.089 euro zen.\n2007an zeuden 47 komertzioetatik, 1 erauzte enpresa zen, 5 janari enpresak ziren, 2 bestelako produktu industrialen fabrikazioko enpresak ziren, 10 eraikuntza enpresak ziren, 10 ibilgailuen saltze eta konpontze enpresak ziren, 2 garraio enpresak ziren, 5 ostalaritza eta jatetxe enpresak ziren, 3 finantziazio enpresak ziren, 2 higiezinen enpresak ziren, 1 zerbitzu enpresa zen, 4 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 20 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 2 banku bulegoak, 2 ibilgailuen konpontzeko eta nekazaritza tresnetako lantokiak, 1 igeltseroa, 2 margolariak, 2 zurginak, 1 iturgina, 1 argiketaria, 1 eraikuntza enpresa, 2 ile apaindegiak, 1 albaitaria eta 2 jatetxeak.\n2009an zeuden 7 establezimendu komertzialetatik, 1 120 m2 baino gehiagoko denda zen, 1 120 m2 baino gutxiagoko denda zen, 2 okindegiak, 1 harategi zen, 1 drogeria zen eta 1 lore-denda zen.\n2000. urtean Monsols udalerrian 23 nekazaritza-ustiategi zeuden, 407 hektarea erabiltzen.\n2009an lehen-hezkuntzako eskola bat zegoen. Monsols udalerrian Bigarren Hezkuntzako ikastetxe bat zegoen 172 ikaslekin.\nLes Ardillats (4,8 km)\nSaint-Christophe (5,0 km)\nOuroux (5,9 km)\nSaint-Mamert (5,9 km)\nChénelette (6,2 km)\nSaint-Igny-de-Vers (6,8 km)\nSaint-Bonnet-des-Bruyères (6,9 km)\nAvenas (7,0 km)\nVernay (7,0 km)\nPropières (7,1 km)\nSaint-Jacques-des-Arrêts (7,1 km)\nSaint-Pierre-le-Vieux (7,3 km)\nSaint-Didier-sur-Beaujeu (7,4 km)\nAzken aldaketa 2 abendua 2020(e)an, 20:39(e)tan